Sejarah Azam Tahun Baru

Bila tahun baru menjelang, maka itu juga petanda usia kita bertambah. Dan itu juga petanda bermulanya azam-azam baru sempena tahun baru ini. Dan seperti biasa, saya yakin anda pasti sudah dengar azam-azam ini. Ada yang nak kurus dan bergaya macam Fattah Amin atau Fahrin Ahmad. Ada yang berazam nak bertemu jodoh atau berkahwin, ada juga yang nak gunakan tahun ini peluang untuk hentikan ketagihan atau tabiat buruk. Pendek kata, semua ada azam masing-masing. Tapi adakah anda tahu, sejarah di sebalik azam tahun baru ini?

Sejarah azam tahun baru ini bermula sejak 4,000 tahun lalu dan orang pertama yang melakukannya ialah orang Babylon. Dan mereka juga orang pertama yang meraikan tahun baru berdasarkan catatan sejarah. Namun kita perlu ingat, permulaan tahun Babylon bukan bermula dengan bulan Januari tetapi pada pertengahan Mac. Mereka memilih tarikh tersebut kerana itulah tarikh bermulanya musim tanaman mereka. Pesta agama yang dipanggil Akitu ini diraikan selama 12 hari di mana dalam tempoh tersebut, warga Babylon kembali menyatakan taat setia kepada pemerintah mereka.

Menerusi pesta ini juga, mereka berjanji dengan dewa-dewa mereka untuk membayar semua hutang dan memulangkan semua barang yang dipinjam. Nampak biasa saja janji-janji ini tetapi sejarawan menyifatkan ini sebenarnya pelopor kepada semua azam baru yang kita tahu hari ini. Jika orang Babylon berjaya menunaikan semua janji mereka, dewa-dewa mereka akan memberi rahmat mereka pada tahun berikutnya. Jika mereka gagal berbuat demikian, dewa-dewa mereka akan menimpakan bala kepada mereka, satu perkara yang tidak mahu dihadapi oleh orang-orang Babylon.

Amalan sama turut dilakukan oleh tamadun Rom terutama semasa pemerintahan Julius Caesar. Semasa pemerintahan beliau, Caesar mengubah kalendar Rom dan menetapkan 1 Januari sebagai permulaan tahun baru bermula dari tahun 46 Sebelum Masihi (BC). Januari dinamakan sempena salah satu daripada dewa-dewa Rom, Janus, dewa mempunyai dua muka di mana ia berperanan menjaga pintu-pintu dan gerbang-gerbang. Janus dilihat amat penting menurut orang Rom.

Ini kerana dua muka Janus melambangkan satu muka memandang pada masa silam sementara satu muka lagi melihat masa hadapan. Atas sebab itulah, orang-orang Rom menawarkan korban dan persembahan kepada Janus dan berjanji untuk berkelakuan baik untuk tahun berikutnya. Tetapi tidak ramai tahu bagi memastikan tarikh keramat ditetapkan untuk tahun berikutnya mengikut kemahuan Caesar, beliau membiarkan tahun sebelumnya berterusan untuk 445 hari!

Bagi penganut agama Kristian terutama pada era awal kemunculan agama tersebut, hari pertama tahun baru dianggap peluang untuk mereka merenung kesilapan silam dan berazam untuk menjadi orang yang lebih baik pada tahun akan datang. Pada tahun 1740, pengasas mazhab Methodisme, John Wesley mencipta Covenant Renewal Service di mana ia diadakan pada malam tahun baru atau tahun baru. Ia turut dikenali sebagai waktu pemerhatian malam di mana pada ketika itu, antara program yang diadakan membaca kitab Bible dan menyanyi lagu keagamaan. Tujuan Wesley mencipta program ini ialah memberi alternatif spiritual kepada orang ramai untuk menyambut tahun baru jika mereka tidak menggemari pesta-pesta yang selalunya diadakan untuk meraikan tahun baru. Kini ia amat popular dalam kalangan gereja evangelis Protestan terutama dalam kalangan warga Afrika-Amerika di mana ia diadakan pada malam tahun baru. Waktu itulah, orang ramai yang datang beribadat dan membuat azam sempena tahun baru.

Bagi orang Islam sendiri, takwim kita berbeza dengan takwim biasa. Takwim Islam mengikut takwim peredaran bulan atau takwim Qamari. Bagi penentuan hari pertama tahun baru Islam, ada kisahnya yang tersendiri. Sebelum pewartaan 1 Muharam sebagai tarikh permulaan takwim Hijrah, kebanyakan tahun dicatatkan mengikut peristiwa yang berlaku pada tahun tersebut. Contoh tahun kelahiran Nabi Muhammad s.a.w diberi nama Tahun Gajah sempena peristiwa cubaan tentera bergajah Gabenor Yaman, Abrahah memusnahkan Kaabah.

Pada pemerintahan Khalifah Umar bin al-Khattab r.a, sahabat nabi merangkap Gabenor Basrah, Abu Musa al-Ashari r.a mengadu kepada beliau kesukaran menentukan mana satu arahan terbaru beliau dari Madinah berikutan ketiadaan tahun dalam arahan tersebut. Keadaan ini mendorong Umar r.a bermesyuarat dengan para sahabat untuk pengenalan tahun bagi orang Islam. Semua bersetuju tahun seharusnya bermula dari tahun penghijrahan Nabi s.a.w dari Makkah ke Madinah tetapi ramai berbeza pandangan berkenaan tarikh pertama tahun tersebut. Ada yang mencadangkan tarikh kelahiran baginda atau tarikh sebenar hijrah sebagai hari pertama tahun Hijrah tetapi ditolak. Kemudian, Uthman bin Affan r.a mencadangkan tarikh pertama tahun itu dimulakan dengan 1 Muharam mengikut adat orang Arab dan cadangan beliau mendapat sokongan semua termasuk khalifah. Dan ini membawa kepada pengenalan kalendar Islam yang kita kenali hari ini.

Walaupun azam tahun baru ini mempunyai akar dari segi tradisi keagamaan, hakikatnya ia sudah jadi amalan biasa dalam dunia hari ini. Jika dahulu manusia berjanji kepada dewa-dewa seperti yang dilakukan dalam beberapa tamadun seperti Rom dan Babylon, kini ia hanya terhad kepada diri mereka sendiri dan kebanyakannya lebih menjurus kepada menambahbaik personaliti atau aspek fizikal masing-masing. Berdasarkan statistik, 45% warga Amerika menyifatkan mereka membuat azam tahun baru tetapi hanya 8% responden saja yang berjaya mencapai azam baru tersebut. Namun, itu masih tidak menghalang ramai orang dari terus berusaha menanam azam dan merealisasikannya sebab kita sudah melakukannya sejak 4,000 tahun dahulu.

Nota Editor: Setiap klik pada setiap iklan dalam instant article akan membantu kelangsungan kami untuk kekal relevan menulis di internet. Terima kasih.

SUMBER


Perang Dunia Kedua: Serangan Ke Atas Poland

Pada bulan September, 78 tahun yang lepas, Nazi Jerman yang dipimpin Adolf Hitler menyerang Poland. Hitler menamakan operasi ini sebagai Operasi Putih (Case Weiss), dengan bertujuan untuk menghancurkan Poland sepenuhnya sebagai sebuah negara. Hitler membahagikan angkatan tentera Jerman kepada dua iaitu Kumpulan Tentera Utara (Army Group North) pimpinan Colonel-General Fedor von Bock, seorang jeneral berdarah kerabat Prussia yang disegani. Dibawah kumpulan ini, terdapat dua tentera medan iaitu Tentera Ketiga (3rd Army) dan Tentera Keempat (4th Army). Kumpulan ini ditugaskan menyerang dari utara Poland (Danzig dan Prussia Timur) terus menuju ke ibu kota, Warsaw.

Manakala dibahagian selatan pula, Kumpulan Tentera Selatan (Army Group South) akan menyerang Poland dari selatan, dimana kumpulan ini ditugaskan untuk mengepung dan memusnahkan tentera-tentera medan Poland di bahagian selatan, lalu mengambil peluang untuk mengepung ibu kota Warsaw dari Selatan. Kumpulan ini terdiri daripada tiga tentera medan (Tentera Kelapan, Tentera Kesepuluh dan Tentera Keempat belas) dan dibantu oleh satu tentera medan Slovakia. Kumpulan ini diterajui oleh Colonel-General Gerd von Rundstedt, seorang aristokrat Prussia dan juga komander perang paling veteran yang unggul.

Kekuatan penuh tentera Jerman ketika serangan tersebut ialah 1,551,306. Ini termasuklah bantuan penuh dari servis Angkatan Udara Jerman dan Angkatan Laut Jerman.

Serangan ini lah yang membuatkan taktik Blitzkrieg Jerman menjadi unggul dan masyhur. Gabungan angkatan udara dan kor kereta kebal Jerman membuatkan pasukan pertahanan angkatan Poland menjadi kucar kacir. Pada minggu pertama serangan, Poland kehilangan lebih 75% kekuatan angkatan udaranya. Ini membuatkan pasukan tentera Jerman mara dengan begitu pantas sekali.

Poland juga mempunyai angkatan tenteranya sendiri tetapi tidak setanding dengan kekuatan Jerman ketika itu. Pada hari serangan, Ketua Tertinggi Angkatan Poland, Marshal Edward Rydz-Smigly hanya mampu mendapatkan 39 divisyen di mana separuh daripadanya masih lagi tidak bersedia untuk dihantar ke barisan hadapan. Walaupun memiliki angkatan udara, Poland menerima serangan kejutan daripada pasukan pengebom Jerman. Maka, tentera udara Poland tidak mampu untuk digunakan.

Poland juga mempunyai pasukan kereta kebal tetapi kebanyakkan sudah ketinggalan zaman dan juga banyak yang daripadanya adalah kereta kebal ringan. Hal ini menjadi sasaran mudah bagi tentera Jerman yang sudah menggunakan kereta kebal medium yang mempunyai meriam yang lebih besar yang mampu memusnahkan kereta kebal lawan. Kebanyakkan organisasi medan tentera Poland masih lagi menggunakan doktrin kavalri atau tentera berkuda. Ada suatu ketika, sepasukan tentera berkuda Poland bersenjatakan ‘Lancer’ dan pedang menyerang sepasukan kereta kebal Jerman.

Akibat dari serangan ini, British dan Perancis mengisytiharkan perang terhadap Nazi Jerman kerana mereka berjanji akan berperang sekiranya Poland diserang Jerman. Hatta, hal ini telah membawa Eropah ke kancah satu lagi Perang Dunia (pada ketika ini, di benua Asia, Jepun sedang berperang dengan China. Oleh itu, seluruh dunia telahpun ditarik kedalam Perang Dunia Kedua).

Untuk memastikan Jerman dapat menghancurkan Poland, mereka telah membuat satu pakatan dengan Soviet Union seminggu sebelum serangan. Perjanjian ini dinamai ‘Pakatan Molotov-Ribbentrop’, diambil bersempena dengan nama menteri luar negara Soviet dan Jerman. Perjanjian ini bukan sahaja memberi kelebihan ekonomi untuk kedua-dua buah negara malah, Jerman dan Soviet Union bersetuju untuk membahagikan Poland kepada dua. Poland barat dikuasai oleh Jerman. Manakala, Poland Timur dikuasai oleh Soviet Union.

Dengan terhasilnya perjanjian ini, maka Jerman tidak perlu risau akan serangan membuta tuli Soviet keatas Jerman jika Jerman menyerang Poland. Pada 17 September, seramai 500,000 askar Tentera Merah menyerang Poland dari arah timur. Soviet mengatakan bahawa, penduduk minoriti Soviet telahpun ‘dibunuh dengan kejam’ oleh kerajaan Poland. Hal ini menyebabkan Soviet Union ingin pergi ‘menyelamatkan’ penduduk minoriti mereka. British dan Perancis mengambil keputusan untuk tidak ‘mengisytihar perang’ keatas Soviet Union dek kerana mereka termakan dengan kata-kata (statement) yang dikeluarkan oleh kerajaan Soviet.

Pada 6 Oktober 1939, Poland sudah tidak lagi menjadi sebuah negara dan pertempuran di negara berkenaan sudah berakhir. Tanah Poland dibahagikan kepada dua. Pada masa itu, terdapat perarakan di antara tentera Jerman dan tentera Soviet untuk meraikan kejayaan ini.

Apa yang uniknya dalam serangan ini, walaupun British dan Perancis berperang dengan Jerman, mereka tidak berbuat apa apa langsung untuk membantu untuk menyelamatkan Poland. Terdapat juga effort yang dilakukan oleh tentera Perancis untuk bertempur dengan Jerman di sempadan Perancis-Jerman. Jeneral Maurice Gamelin memimpin 40 divisyen dibawahnya untuk bertempur dengan Tentera Jerman Kedua (2nd Army) pimpinan Jeneral Erwin von Witzleben di sempadan.

Namun, serangan yang dinamakan ‘Saar Offensive’ ini hanya maju sejauh 20km sebelum mengambil keputusan untuk berpatah balik. Hal ini kerana, Tentera Kedua telahpun berundur ke kedudukan lebih strategik yang penuh dengan kelengkapan pertahanan untuk berdepan dengan tentera Perancis. ‘Saar Offensive’ gagal untuk memberi apa apa impak kepada Jerman dan Poland pada ketika itu terus dibedil.

Selepas Poland dibahagikan kepada dua dan perjanjian pertahanan dengan Soviet Union, Jerman beralih ke barat pula dan mempersiapkan tentera untuk menyerang Perancis dan British.

Konklusi daripada serangan Jerman keatas Poland ini ialah, dunia sekali lagi terjerumus ke kancah Perang Dunia. Seterusnya, walaupun perbezaan pendapat dan ideologi, Jerman dan Soviet Union mampu untuk bekerjasama demi mencapai ‘national interest’ negara masing masing. Seterusnya lagi, British dan Perancis gagal untuk memberi pertolongan kepada Poland dengan melancarkan serangan besar besaran ke atas Jerman dari barat. Hal ini disebabkan oleh kebanyakkan rakyat British dan Perancis tidak mendapat logik, kenapa mereka perlu membantu Poland yang terletak nun jauh ke timur itu?

Serangan keatas Poland ini sahaja telahpun meragut lebih 1,000,000 nyawa. Belum lagi serangan ke atas Perancis, Soviet dan lain-lain lagi, Pada masa ini, dunia telah merasakan bahawa, Hitler akan membawa kepada ketidakstabilan dunia, dimana maut menanti.


Meghan Markle Keturunan Jack The Ripper?!

Mungkin ada antara kita mengenali siapakah isteri Putera Harry dari kerabat diraja British bernama Meghan Markle, mungkin juga kita tidak mengenali siapakah wanita ini. Mari kita mengenali serba sedikit tentang beliau.

Meghan Markle dilahirkan di Los Angeles, California, AS pada 4 Ogos 1981. Semasa Meghan menjadi mahasiswa Universiti Northwestern, beliau menceburi bidang lakonan. Antara drama yang pernah Meghan berlakon adalah drama bersiri ‘Suits’ sebanyak 7 musim. Meghan ketika itu berlakon sebagai Rachel Zane.

Meghan kemudian jatuh cinta dan berkahwin dengan Putera Harry, putera bongsu dari pasangan Chales dan Diana, iaitu Putera dan Puteri Wales pada 2017. Hasil perkahwinan ini, Meghan dan Harry mempunyai seorang putera bernama Archie Mountbatten-Windsor yang lahir pada 2019. Pada tahun 2020, pasangan diraja British ini tidak lagi melibatkan diri dalam urusan diraja dan berpindah ke Kanada untuk menikmati hidup sebagai orang awam.

Inilah kisah Meghan Markle yang bermula sebagai pelakon hingga menjadi isteri putera diraja British. Namun, pada tahun 2018, hidup Meghan berubah setelah sebuah dokumentari ditayangkan tentang kisah sebenarnya. Siaran televisyen British bernama Channel 4 menayangkan dokumentari ‘Meet The Markle’, dokumentari berkenaan menjejak sejarah keluarga Markle.

Pengacara bernama Amelia Dimoldenberg pergi ke AS untuk menyiasat sejarah keluarga Markle. Kemudian bertemu dengan sepupu jauh Meghan bernama Jeff Mudgett, seorang peguam AS. Jeff mendakwa dirinya adalah cucu tiga kali kepada H.H. Holmes. Ya, pem.bu_nuh bersiri pertama terkenal dalam sejarah kriminologi AS dan mendakwa Meghan juga berketurunan Holmes. Pembaca boleh merujuk semula artikel berkenaan H.H. Holmes di pautan ini.

Benarkah dakwaan yang dibawa oleh Jeff Mudgett ini?

Pada mulanya, Jeff telah sedia maklum bahawa beliau adalah keturunan H.H. Holmes setelah memahami salasilah keluarganya. Kemudian beliau menyiasat adakah Holmes dan p.em.bu_nu.h lagenda London iaitu Jack The Ri.p.p.er adalah orang yang sama. Di akhir siasatan, Jeff konklusikan bahawa Jack dan Holmes adalah orang yang sama.

Beliau mendakwa, beliau sendiri menyiasat bersama CIA dan FBI, serta bantuan dari jabatan polis bernama Scotland Yard bagi menganalisis tulisan Jack The Ri.p.p.er dan H.H. Holmes. Di akhir keputusan, tulisan kedua-dua individu ini sama dan sekaligus membuktikan bahawa Holmes sebenarnya Jack.

Jadi benarlah bahawa Holmes pernah ke London kemudian mereka cipta identiti baru bernama Jack untuk melepaskan gian me.mbu_n.uhnya. Ini yang Jeff Mudgett percaya selaku keturunan terus dari H.H. Holmes. Menurutnya lagi, Meghan Markle memang berkait dengan Jack The Ri.p.p.er atau Holmes dan Ratu (merujuk Ratu Elizabeth) tidak tahu akan salasilah Meghan ini.

Tidak ada berita menerangkan tentang reaksi Meghan akan dokumentari tersebut. Mungkin Meghan mengambil langkah untuk tidak peduli dan meneruskan hidupnya sebagai isteri kepada putera kerabat diraja British. Mungkin juga tindakan berpindah ke Kanada adalah satu langkah selamat dari Meghan sendiri untuk tidak dedahkan perkaitan Jack The Ri.p.p.er dengan dirinya.

RUJUKAN:

Vonow, B. (14 May 2018). Meghan Markle ‘is related to Jack the Rip.p.er s.eri.al k.ill.er suspect H H Holmes’ who k.il.le.d victims in Factory of Death hotel. The Sun.

Spillett, R. (14 May 2018). New Channel 4 documentary claims Meghan Markle is related to America’s first s.eri.al k.ill.er HH Holmes who mu.rder.e.d his victims at Factory of De.at.h hotel. Daily Mail.

Flint, H. (16 May 2018). Channel 4’s Meghan Markle ‘documentary’ claims she’s related to Ja.ck the Ri.pp.er


Falsafah-Falsafah Etika Dalam Code Geass

Sewaktu saya ulas artikel FMAB, kesalahan saya ialah tak bahagikannya menjadi beberapa bahagian, sebab anime FMAB ialah karya agung! Oleh itu, anime Code Geass, juga merupakan karya agung, akan saya huraikan falsafahnya dalam beberapa bahagian. Rejoice, people!

Al-kisah, diceritakan tentang seorang dapunta terbuang, adapun baginda teramatlah bengis akan negaranya. Maka, dihimpunkan kekuatan berjuta manusia bagi melupuskan bapanya, Maharaja Charles zi Britannia. Dibekalkan dengan kuasa Geass, bermulalah petualangan seorang lagenda bernama Lelouch vi Britannia, sang pemberontak.

Eksperimen Pemikiran: Cincin Gyges

Katakanlah anda sedang berjalan-jalan di dalam hutan dan terjumpa cincin aneh. Anda membawa pulang cincin tersebut dan memakainya. Tiba-tiba, perkara yang pelik berlaku. Anda menjadi lutsinar! Oleh kerana panik, anda mencabut kembali cincin tersebut dan kembali menjadi normal. Selepas itu, anda memakai cincin itu balik dan kembali menjadi lutsinar. Waktu itu, anda mula sedar bahawa anda mempunyai kuasa untuk menjadi lutsinar melalui cincin tersebut.

Menyedari kuasa cincin tersebut, anda mula memikirkan bagaimana untuk mengeksploitasikan kuasa ini dengan sebaiknya. Anda teringat bahawa beberapa hari yang lepas, anda telah dibuli oleh seseorang. Mungkin inilah masanya untuk membalas kembali. Sewaktu anda dalam perjalanan ke rumahnya, anda terserempak dengan kedai emas. Anda mempunyai kuasa untuk menjadi lutsinar, orang takkan perasan dengan kewujudan anda. Sekiranya kalau anda mencuri barang kemas di kedai tersebut, orang takkan perasan.

Kemudian, anda berfikir lagi. Sekirnya barang kemas yang dicuri itu dijual, anda boleh gunakan wang tersebut untuk bermacam-macam perkara. Anda boleh berlibur ke seluruh dunia, membeli gajet canggih, mungkin juga pergi ke rumah artis kegemaran anda untuk lihat kehidupan mereka…termasuk semasa mereka sedang mandi, dan pelbagai lagi. Persoalan di sini adalah dengan perolehan kuasa tersebut, apakah yang anda patut buat? Apa yang anda akan buat?

Inilah eksperimen pemikiran yang disoal oleh Socrates terhadap Thrasymachus dalam karya agung Plato, Republik. Menurut Thrasymachus, kita sepatutnya curi barang kemas tersebut dan lakukan perkara-perkara yang kita idamkan. Menurutnya, eksperimen pemikiran Cincin Gyges sendiri telah membuktikan kita takut untuk mengambil peluang kerana takut kantoi dan ditangkap. Melalui cincin tersebut, kita berjaya elakkan diri daripada ditangkap, oleh itu, kita ialah manusia yang tak cerdik kalau tak ambil peluang ini bagi memenuhi impian kita.

Walau bagaimanapun, Socrates mempunyai pandangan yang berlainan. Beliau beranggapan sebab kenapa manusia takut untuk lakukan perkara tersebut bukanlah kerana takutkan pihak berkuasa, tapi kerana nilai keadlian itu tersemat dalam diri kita. Mencuri, mengintai, membunuh, itu semua ialah perkara yang jahat dan mampu untuk merosakkan masyarakat. Apa yag menjadikan kita manusia ialah kerana kita mengaplikasikan ilmu, dan teknik pengaplikasian itu bermakna kita meletakkan perkara pada sesuatu tempat, bermakna kita ialah insan yang menegakkan keadilan.

Persoalan utama di sini ialah, apa itu keadilan? Apa yang menjadikan sesuatu itu adil? Sebagai contoh, kalau anda gunakan cincin tersebut untuk membunuh pembunuh bersiri, bukankah itu perkara yang adil? Pada masa yang sama, anda telah melakukan pembunuhan, bukankah itu bermaksud anda seorang yang tak adil? Sepatutnya hal tersebut diserahkan kepada pihak berkuasa. Oleh itu, Plato memberitahu kita bagaimana untuk mengenal pasti bagaimana untuk untuk tahu perkara itu adil ataupun tak.

Secara analogi, saya yakin tak ramai yang dapat memikirkan syurga. Semua orang berbeza-beza pandangan, tapi semua dapat fikirkan apa yang dimaksudkan dengan ‘sangat indah’. Kalau kita minta mereka lukiskannya, kita akan dapati pelbagai jenis lukisan yang cantik-cantik belaka, dan ada yang lebih cantik dari kesemua lukisan. Oleh kerana ada satu lukisan ini sangat cantik, makan kita anggap lukisan itu tercantik. Walaupun lukisan itu tak menggambarkan keadaan syurga yang sangat cantik, tapi sebab lukisan itu yang paling cantik, makan lukisan itu dianggap sebagai yang paling dekat dengan rupa ideal syurga. Sebagaimana kecantikan, keadilan juga sama dengannya. Kita mungkin tak mampu nak jumpa keadilan yang sempurna, tapi konsep keadilan yang paling dekat dengan ideal itulah yang paling tepat. Jadi macam mana nak cari? Dengan meletakkan perkara tersebut sesuai di tempatnya yang paling layak (sebab itulah falsafah Socrates-Plato ini selari dengan falsafah agama Ibrahim, seperti Islam).

Kes ini sama dengan anime Code Geass. Watak utama kita, putera terbuang Lelouch telah diberi kuasa Geass yang mampu mengawal dan memerintah manusia secara mutlak. Pada masa yang sama, dia sangat berdendam terhadap empayar Brittania. Jadi, apa yang patut dia lakukan dengan kuasanya? Dia memilih untuk hancurkan empayar tersebut kerana ingin mengetahui siapa pembunuh ibunya, Maharani Marianne dan juga untuk mencipta dunia di mana adik perempuannya, puteri Nunally mampu hidup dengan aman tanpa sebarang ancaman konspirator. Sepanjang perjalanannya, dia telah melakukan pelbagai kerosakan dan manipulasi sehinggalah dia berjaya menjadi Maharaja Brittania.

Tema 1: Utilitarianisme

Kalau ikutkan, saya tak nak sentuh ideologi ini lagi sebab sudah diceritakan dalam artikel Nisekoi dan juga artikel admin Zamir berkenaan Madara tapi sebab falsafah ini sangat berkaitan dengan personaliti Leluoch, jadi saya sentuh kembali. Dalam falsafah utilitarianisme, apa yang penting ialah penghujungnya, bukan cara. The end justifies the means. Seperti yang saya sebut sebentar tadi, sepanjang perjalanannya, dia telah melakukan pelbagai kerosakan dan manipulasi sehinggalah dia berjaya menjadi Maharaja Brittania. Sebagai contoh dalam Perang Narita, dia telah meletupkan bukit di situ dan menyebabkan tanah runtuh berlaku. Sekalipun efisien, taktik ini menyapu habis kesemua orang di situ, termasuk rakyat biasa di kaki bukit tersebut. Lelouch menganggap perkara itu hanyalah ralat dalam perkiraanya. Perkara yang sama terjadi semasa dia meruntuhkan benteng di Tokyo dan mengakibatkan kematian yang banyak termasuk rakyat biasa yang tak bersalah.

Menyedari bahaya kumpulan Geass, Lelouch telah bertindak drastik dengan menghantar sekumpulan skuadron bagi menyerang dan membantai ahli-ahli Geass di tempat persembunyian kumpulan ini. Rata-rata ahli ini ialah kanak-kanak kecil. Kalau kita fikir sejenak, membunuh kanak-kanak yang tak bersalah ialah perkara yang sangat tak bermoral, tapi bagaimana kalau kanak-kanak itu akan menyebabkan masalah yang sangat besar di masa depan? Katakanlah kalau ahli-ahli Geass ini tak mempunyai prinsip moraliti yang baik seperti Lelouch dan Nunally, apa yang akan jadi? Mereka akan membawa kecelakaan di masa depan dan oleh itu harus dilupuskan. Perkara ini sebenarnya ada disoal dalam kisah Nabi Musa dan Nabi Khidir, tentang kenapa Nabi Khidir membunuh seorang kanak-kanak.

Semasa dia menjadi Maharaja, Lelouch telah meminta untuk menjadi ahli UFN (seperti UN) supaya dia dapat terlibat dalam kesatuan diplomatik ini. Menyedari kemasukan Brittania ke dalam UFN akan menyebabkan Lelouch menjadi Yang Di-Pertua UFN kerana wilayah yang besar, YDP Kaguya bertindak dengan menyuruh empayar Brittania memecahkan kawasan jajahannya menjadi negara bebas. Lelouch yang sudah pun memikirkan tentang perkara ini bertindak menghantar askar-askarnya dan menangkap diplomat-diplomat UFN sebagai tebusan dan akhirnya, Lelouch berjaya menjadi YDP kedua UFN sekaligus mendapat kemenangan diplomatik.

Kesemua tindakan Lelouch sepanjang dia menjadi Maharaja adalah bersebab. Baginda sedar tentang kejahatan empayar Brittania, maka dia memilih untuk hentikan semua ini. Baginda telah menjadikan dirinya sebagai diktator, menghancurkan sistem bangsawan, memerangi kumpulan Black Knights, menculik diplomat dan pelbagai lagi perkara untuk menjadikan dirinya sebagai orang yang sangat jahat, supaya segala kejahatan Brittania itu tertumpu kepadanya. Baginda akhirnya dibunuh oleh Zero pada episod akhir sebagai simbolik bahawa Diktator Lelouch telah berjaya ditumbangkan dalam komplot yang dirangka oleh Lelouch sendiri. Baginda menghancurkan sistem bangsawan kerana penyalahgunaan kuasa dan juga sistem kasta yang tak adil. Baginda menyerang dan menculik kesemua diplomat UFN bagi menunjukkan pemerintahan mutlak itu sangat teruk, secara tak langung memberi isyarat kaedah diplomatik sebagai jalan yang terbaik seperti yang dilakukan oleh UFN. Akhir sekali, Baginda dibunuh oleh Zero bagi memberi mesej bahawa kejahatan telah ditumbangkan. Dalam fahaman utilitarianisme Lelouch, penghujungnya itulah yang terpenting dalam misinya bagi mewujudkan dunia yang aman, sekalipun korban itu adalah dirinya. Lelouch selama-lamanya dikenang sebagai diktator maha jahat yang akhirnya mati dibunuh, walaupun dialah hero yang sebenar.

Tema 2: Deontologi Kant

Seteru Lelouch ialah Kururugi Suzaku, yakni sahabat baiknya sendiri. Saya kira hal ini agak menarik kerana antitesis bagi falsafah utilitarianisme ialah falsafah deontologi. Deontologi ialah falsafah berkenaan kepentingan tugas seseorang manusia sebagai pokok moraliti, berbanding utilitarianisme yang menjadikan kebahagian majoriti sebagai pokok moraliti.

Suzaku ialah seorang yang sangat berpegang pada prinsipnya sendiri. Dia berpendapat bahawa segala kejahatan di dunia (baca: empayar Brittania) ini dapat diselesaikan melalui kaedah dalam, yakni bermula dalam sistem empayar itu sendiri. Oleh itu, dia telah mendaftarkan diri menjadi askar empayar tersebut supaya dia dapat menjadi seseorang yang berpengaruh dalam sistem tersebut dan sekaligus dapat mengubahnya dari dalam.

Deontologi berasal daripada perkataan Greek yang bermaksud ‘duty’, iaitu tugas. Dalam konsep falsafah ini, seseorang itu haruslah bertindak mengikut etika moral kerana itulah tugasnya sebagai manusia yang beretika. Katakanlah ada seorang lelaki menyorok di rumah anda kerana dikejar musuh, dan musuh itu akhirnya tiba di rumah anda. Musuh tersebut bertanyakan tentang kelibat lelaki yang dikejarnya, dan anda ada dua pilihan:

>katakan anda tak tahu

>katakan anda tahu

Sebagai seorang yang berprinsip dan bermoral, mengikut deontologi Immanuel Kant, anda harusa katakan anda tahu di mana lelaki itu. Hal ini kerana anda tak boleh menipu, kerana jika anda menipu, anda melanggar etika moraliti. Oleh itu, anda tak harus menipu. Samalah kes ini dengan Suzaku. Sewaktu dia hendak dijatuhkan hukuman mati, dia telah diselamatkan oleh ahli kumpulan pemberontak pimpinan Zero (pada masa ini, Lelouch masih menyamar sebagai Zero sebelum digantikan Suzaku bagi operasi Rekuiem).

Zero mengajaknya ikut mereka mengalahkan Brittania dengan memberontak. Walau bagaimanapun, Suzaku menolak ajakannya dan memilih untuk mengubah sistem tersebut dari dalam, sekalipun tujuan mereka adalah sama. Berkat usaha kerasnya, Suzaku akhirnya dimasukkan sebagai ahli Knights of the Round, skuad elit tentera terkuat diraja setaraf Janissari Turki ataupun Praetorian Guard Rom, dengan Suzaku sebagai Knight of Seven (tentera ketujuh paling kuat).

Ini membolehkan Suzaku untuk bersuara terhadap pihak atasan Brittania kerana status Knight of Rounds ialah kedua tertinggi selepas keluarga diraja Brittania, lebih tinggi daripada keluarga bangsawan. Knight of Rounds juga kebal daripada tindakan undang-undang (melainkan dihukum Maharaja) dan diberikan wilayah sendiri untuk ditadbir.

Deontologi Kant secara umumnya ialah berkenaan ‘categorical imperative’ (perintah mutlak). Kant mengkritik sikap manusia yang menjadikan tugas dan undang-undang sebagai ‘hypothetical imperative’ (perintah hipotetikal). Sebagai contoh, kita tengok ayat di bawah:

>kalau nak masuk syurga, kita perlu jadi baik

Menurut Kant, nilai moraliti ayat di atas adalah kurang sekalipun menjurus ke arah kebaikan. Mengapa kita perlu jadi baik kalau nak masuk syurga? Mengapa perlu ada ‘kalau nak’? Ayat di atas memberi makna bahawa manusia tersebut bukanlah orang begitu beretika sebab dia jadi baik kerana nafsunya yang nak masuk syurga, dan juga nilai teragak-agak daripada perkataan ‘kalau nak’ dan ‘perlu’. Kant berpendapat bahawa orang yang beretika akan bertindak berdasarkan ayat di bawah:

>jadi baik

Tiada lagi perkataan ‘kalau nak’ dan ‘perlu’, juga tiada lagi tujuan utama dia berbuat kebaikan iaitu syurga. Seseorang yang yang beretika haruslah bertindak dengan etika bermoral kerana itulah tugasnya, tiada pilihan lain. Oleh sebab itulah, orang yang jadi baik kerana itulah tugasnya ialah lebih beretika berbanding orang yang jadi baik kerana mahu masuk syurga. Anda boleh baca lebih lanjut tentang formulasi ini dalam falsafah Kant bagi anime Parasyte:

Dalam formulasi kedua perintah mutlak, Kant menyebut bahawa kita perlu bertindak di atas sifat kemanusiaan. Maksud di sini ialah jangan jadikan orang lain mahupun diri kita sebagai korban untuk kehendak kita, sekalipun untuk perkara yang baik seperti Lelouch. Matlamat tak menghalalkan cara (berbanding utilitariasnime, matlamat menghalalkan cara). Sebagai contoh, kalau ada pasangan yang mahukan anak, mereka tak boleh berkehendak begitu sekiranya tujuan tersebut adalah untuk membantu mereka di ladang dan kebun.

Dalam kes Suzaku, dia tak menjadikan orang lain sebagai cara untuk menghalalkan matlamat. Dia teruskan berjuang melawan pemberontak tanpa perlu menganggu gugat orang yang tak bersalah. Walau bagaimanapun, falsafah deontologi Suzaku ini hanya eksklusif pada musim pertama sahaja, atau lebih tepat lagi sebelum Puteri Euphimia mangkat.

Tema 3: Falsafah Sifat Baik Aristotle

Pada mulanya, puteri Euphimia menganut fahaman deontologi. Namun, fahamannya ternyata berlainan. Baginda bertindak berdasarkan falsafah etika Aristotle, etika sifat baik (virtue ethics).

Bahagian pertama bagi etika sifat baik ialah ‘arete’, sifat baik itu sendiri. Sifat baik yang dimaksudkan di sini ialah nilai yang bagus dalam sesuatu karakter. Bagi memiliki sifat yang baik, kita perlu melakukan sesuatu perkara yang menyentuh nilai moraliti tanpa sebab lain melainkan itulah perkara yang seharusnya dilakukan. Sebagai contoh, kita tak boleh meniru semasa peperiksaan bukan sebab takut digantung sekolah, tapi sebab itulah perkara yang patut dilakukan untuk keadilan.

Kedua ialah ‘phronesis’, hikmah praktikal. Ketiadaan hikmah yang praktikal akan membuatkan kita kurang bermoral. Masalah menjadi manusia ini ialah tak semua orang itu betul-betul sempurna. Katakanlah ada si fakir miskin yang bermoral, tapi apabila dia melihat ada orang tinggalkan uncang-uncang emas di atas meja, tanpa berfikir panjang dia terus mencuri uncang-uncang tersebut dan berlalu pergi. Sekalipun si fakir miskin ini bermoral menurut sudut ‘arete’, tapi memandangkan dia gagal menerapkan nilai moral tersebut pada sikapnya, maka dia kurang bermoral. Saya taknak hurai panjang-panjang berkenaan hujah kedua ni sebab saya dah tulis panjang lebar dalam artikel falsafah ilmu Islam Prof. Naquib Al-Attas:

Karakteristik Pengetahuan al-Quran:

Korupsi Terhadap Ilmu:

Secara ringkasnya, orang yang bermoral harus bertindak berdasarkan ilmu mereka.

Point ketiga ialah ‘eudaimonia’. Eudaimonia secara kasarnya bermaksud kebahagiaan dan kegembiraan. Masalahnya di sini ialah terma tersebut subjektif. Apakah yang dimaksudkan dengan kegembiraan? Andai kata merogol itu membahagiakan, adakah itu bermakna kebahagiaan perogol adalah sesuatu yang beretika baginya? Sudah tentu tidak!

Oleh itu, eudaimonia diertikan sebagai kegembiraan yang bermoral, semacam kegembiraan mutlak, kegembiraan yang wajar diperjuangkan. Kalau ikut utilitarianisme, moraliti itu ialah kegembiraan majoriti, deontologi pula etika itu apabila kita melakukan tugas kita tanpa melihat perkara tersebut membahagiakan kita, manakala eudaimonia menjadikan kegembiraan yang bermoral sebagai nilai etika moraliti.

Maka, kita gabungkan kesemua hujah falsafah etika Aristotle dan kita akan dapati nilai-nilai ini semua ada pada puteri Euphemia li Brittania. Baginda merupakan seorang yang bermoral. Baginya, semua orang berhak hidup dengan adil dan gembira. Baginda bertindak melanggar arahan penasihatnya sewaktu baginda menjadi naib gabenor jeneral/naib raja muda Jepun dengan mewujudkan zon Kawasan Pentadbiran Istimewa. Zon tersebut akan menyebabkan rakyat Jepun diberi hak sama rata seperti orang Brittania dan tidak lagi didiskriminasi. Dalam bahasa mudahnya, proses dekolonisasi seperti Malayan Union (negara boneka/crown colony?). Sebagai penganut deontologi, hal ini tak patut dilakukan sebab dia melanggar tugasnya, namun baginda lakukan perkara ini sebab inilah apa yang patut dilakukan.

Sama juga sewaktu baginda dapat tahu identiti sebenar Zero sebagai Lelouch (puteri Euphie ialah orang pertama yang tahu), baginda tak memilih untuk membunuh Zero. Sebaliknya, baginda memilih untuk menarik Zero ke arah diplomasi, melalui cara tersendiri puteri Euphie. Ini bermakna, baginda bukanlah seorang utilitarian. Seorang utilitarian secara dasarnya pasti akan membunuh Zero pada masa tersebut tanpa teragak-agak kerana apabila matinya Zero, maka keamanan akan dapat dicapai semula sekalipun dengan cara yang salah. Hal ini kerana puteri Euphie bertindak menghakimi Zero dengan sifatnya. Baginda tahu Zero seorang yang baik, dan baginda bertindak dengan menyentuh hatinya. Sekiranya kalau bukan kuasa Geass Zero/Lelouch menjadi tak terkawal, sudah pasti keamaan dunia dapat dicapai di bawah perintah puteri Euphimia.


Gudrid: Viking Perempuan Yang Sampai Di Amerika Utara Pada 1000 Masihi?

Kebiasaannya, peneroka-peneroka Eropah sentiasa dicanang sebagai orang terawal yang menemui benua Amerika. Orang-orang seperti Amerigo Vespucci dan Christopher Columbus sentiasa disebut-sebut dalam buku sejarah dunia. Tetapi beberapa ratus tahun sebelum mereka, terdapat seorang wanita bernama Gudrid Thorbjarnardóttir didakwa telah sampai di benua Amerika seperti diceritakan dalam saga-saga Viking.

Nama Gudrid disebut dengan jelas dalam dua saga iaitu  The Saga of the Greenlanders dan The Saga of Eirik the Red. Tetapi kedua-duanya mempunyai versi berbeza tentang beliau. Dalam Greenlanders, Gudrid digambarkan sebagai seorang miskin dan berdepan kejadian kapal karam semasa dalam perjalanan ke Greenland. Manakala dalam versi Eirik the Red, beliau digambarkan sebagai seorang wanita yang kaya dan terselamat daripada musim sejuk Greenland sebelum berkelana ke Vinland.

Begitupun, kedua-dua saga berkongsi ciri hampir sama tentang Gudrid. Dalam kedua-dua saga, beliau dilahirkan di Iceland pada lewat abad ke-10 dan mula mengikut bapanya, Thorbjorn ke Greenland pada usia 15 tahun. Mereka ke sana selepas mendapat tahu rakan Thorbjorn, Eirik sibuk membina petempatan di Greenland.

Tidak lama selepas itu, Gudrid berkahwin dengan anak Eirik, Thorstein. Thorstein sebenarnya adik kepada orang Viking pertama yang sampai di benua Amerika atau Vinland iaitu Leif Erikson. Ingin mengikut jejak langkah abangnya itu, beliau berlayar ke Vinland bersama Gudrid tetapi gagal sampai di tanah yang diperkatakan itu. Bagaimanapun, mereka berdua sempat pulang ke Greenland sebelum musim sejuk melanda.

Tetapi kedua-duanya tidak pernah menyangka musim sejuk yang ditempuh kali ini amat mencabar. Satu persatu penduduk yang menetap di petempatan di situ ma_ti termasuk Thorstein. Dalam kedua-dua saga, hantu suaminya itu menyakinkan Gudrid bahawa beliau mempunyai takdir hebat yang menanti untuk dipenuhi.

Semasa berusia 17 tahun, Gudrid berkahwin semula dengan seorang saudagar Iceland bernama Thorfinn Karlsefni. Kedua-duanya kemudian memilih berlayar ke Vinland dan mempunyai cahaya mata bernama Snorri. Selepas menetap di situ selama tiga tahun, mereka sekeluarga berlayar pulang. Walaupun satu saga menyatakan mereka berhenti sebentar di Norway, kedua-dua saga menyatakan perhentian terakhir mereka ialah sebuah ladang di Glaumbaer, Iceland.

Saga of the Greenlanders menambah semasa Gudrid berusia 40-an atau 50-an, beliau mengembara ke Rom dengan berjalan kaki. Setelah itu, beliau kembali semula ke Glaumbaer dan menjalani kehidupan sebagai seorang biarawati dan memilih menyendiri daripada berkahwin semula.

Persoalannya, apakah saga-saga ini boleh dipercayai? Ini kerana menurut para sejarawan, sesetengah saga mengandungi elemen bersifat fantasi dan mistik seperti naga, ha_ntu dan ahli si_hir. Selain itu, mereka mempersoalkan sama ada saga ini boleh dipercayai atau tidak memandangkan ia merupakan cerita lisan. Dalam kes Greenlander dan Eirik the Red, kedua-duanya disampaikan secara lisan selama 200 tahun sebelum direkodkan dalam bentuk tulisan pada abad ke-13.

Justeru, satu cara untuk membuktikan sama ada saga-saga ini benar atau tidak ialah menerusi penemuan arkeologi. Satu tempat yang menjadi lokasi pengkaji arkeologi ialah Glaumbaer yang dikatakan kediaman terakhir Gudrid. Hasil pemeriksaan mereka mendapati kediaman Viking itu berbeza dengan kediaman Viking lain di Iceland dan lebih menyerupai petempatan Viking di Amerika Utara.

Satu-satunya petempatan Viking di Amerika Utara ialah L’Anse aux Meadows yang terletak di bahagian paling utara di Newfoundland. Pakar-pakar arkeologi percaya petempatan ini merupakan pangkalan bagi orang-orang Viking melancarkan ekspedisi ke kawasan-kawasan di sebelah selatan. Pentarikhan karbon meletakkan L’Anse aux Meadows sekitar 1000 Masihi, hampir sama dengan garis masa ekspedisi Leif Erikson dan Gudrid ke Vinland.

Satu penemuan menarik di L’Anse aux Meadows ialah batu berbentuk pelik dan berlubang yang ditemui oleh Birgitta Wallace pada 1975. Penemuan sebegini mungkin dipandang sepi tetapi ia sebenarnya pusaran spindel Viking yang digunakan untuk memintal benang. Kerja memintal benang merupakan kerja golongan wanita semasa era Viking. Walaupun sesetengah pakar merasa ragu-ragu untuk mengaitkannya dengan Gudrid, ia bukan satu isu untuk Wallace.

Beliau juga percaya Gudrid tidak tinggal berseorangan di petempatan tersebut. Ramai wanita mengikut jejak langkahnya dan puteranya, Thorfinn ke Vinland semasa tempoh tersebut. Batu kecil itu merupakan bukti orang Viking sudah hidup dan bekerja di L’Anse aux Meadows lebih sealaf yang lalu.

Salah satu versi saga Eirik the Red yang masih wujud ialah Buku Hauk yang dikarang penasihat raja Norway abad ke-13, Hauk Erlendsson. Semasa tinggal di sebuah biara di Iceland, Hauk menyalin semula saga Eirik the Red menerusi versi cerita lisan datuknya dan menambahnya pada susur-galur keturunan mereka. Hauk percaya keluarganya merupakan keturunan Gudrid menerusi puteranya, Snorri.

Walaupun ada yang meragui kesahihan dakwaan ini, sesetengah cendekiawan seperti Wallace melihat ini sebagai bukti sahih Gudrid sebenarnya wujud. Dr Eleanor Rosamund Barraclough dari Universiti Durham menggelar beliau sebagai hero sebenar saga Vinland dengan saga Eirik the Red sepatutnya dinamakan semula sebagai saga Gudrid.

RUJUKAN:

Durn, S. (2021). Did a Viking Woman Named Gudrid Really Travel to North America in 1000 A.D.?. Smithsonian Magazine.


Legenda Muzik Noh Saleh

Figura bernama Noh Salleh sememangnya bukan sekadar
nama. Jika disapa diluar, begitu peramah orangnya serta kelakar. Mudah didekati
dan tidak sombong orangnya.

Tidak kisah dipanggil sebagai Noh Salleh atau Noh
Hujan, menurut temubualnya bersama Sepahtu Sinar 19 Sep 2017 :

“Terserah. Nak panggil Zul ke, randomlah. Junaidi
ke…” kata beliau dalam nada bergurau.

Bermula dengan MIX, kemudian band Hujan sehingga ke
projek solonya, beliau berkarya dengan bebas serta mempunyai legasinya yang
sendiri. Boleh dikatakan beliau adalah The Living Legend. Dengan tagline ‘luar
biasa’ pastinya membuatkan anda seronok ketika mendengar konsert beliau bersama
Hujan. Signature Hujan adalah nyanyian ‘malas’ Noh. Tetapi sedap didengar.

Peminat Hujan sudah tentulah digelar sebagai
Raingers. Pernah satu ketika peminat Bunkface bergaduh dengan Raingers hanya
kerana berbeza pandangan tentang muzik.

Setiap lagunya mempunyai chord jazz yang sukar
dikuasai sebarangan orang. Waktu awal kemunculannya dengan stail rambut
cendawan, kebanyakan lagunya berlegar di ruangan maya Myspace. Sehinggalah
beliau berjumpa dengan AG Coco, dan hasilnya seperti sekarang.

Pelajar yang belajar jurusan muzik pastinya
berbangga membuat persembahan dinner night dengan menggunakan chord jazz.

Pada mulanya lagu-lagu Hujan tidak diterima oleh
netizen mahupun stesen radio, lama-kelamaan ia menjadi ikutan pendengar. Juga,
mereka pernah dicaci maki kerana pembawakan muzik mereka. Sehinggalah Bila Aku
Sudah Tiada dan Pagi Yang Gelap mencetuskan fenemona sekitar tahun 2008. Hujan bergerak
secara independent (indie) dalam penghasilan muzik tanpa mengharapkan label.

Genre muzik Hujan adalah alternatif pop rock.
Kecuali album Sang Enemy (2012), eksperimental dari Hujan iaitu genre hardcore.
Meskipun jarang muncul di kaca TV, tetapi namanya disebut-sebut dalam kalangan
penggemar muzik indie. Setiap kali gig, pastinya Hujan akan membuat penampilan.

Projek solo Noh Salleh mendapat tempat di hati
rakyat Indonesia. Lagu Angin Kencang antara yang popular di sana. Anehnya,
mereka tidak menyangka bahawa Noh mampu membawa genre alternatif pop rock
bersama Hujan. Lihat saja Soundrenaline 2018 di Bali, ternyata pujian demi
pujian rakyat Indonesia diberikan kepada Noh.

Penulis juga sebenarnya terkesan dengan lagu Angin
Kencang, Renjana, Bunga Di Telinga. Kesemua lagu ini mempunyai konsep yang
berlainan dari Hujan. Noh Salleh tentunya menjadi sebutan ramai suatu masa
nanti.


Kenapa Kita Tidak Boleh Melawan Balik Dalam Mimpi?

Semua mesti pernah bermimpi buruk. Mungkin dalam mimpi tersebut, elok jatuh hati pada seorang perempuan. Kemudian perempuan tersebut bertukar menjadi naga.

Dan kita pun lari tak cukup tanah. Sudahlah seharian penat bekerja. Waktu balik sangkut jem di jalan raya. Sampai 10 kilometer pun makan sejam sampai rumah. Tersengguk-sengguk kepala terlelap masa tunggu lampu isyarat.

Tunggu Isyak pun kelopak mata macam kena ikat sauh kapal. Selesai solat saja, terus terbungkang. Mimpi pula bukan-bukan. Benda besar kejar-mengejar. Tetapi kaki kita macam terikat.

Ada sebab kenapa perkara ini berlaku. Situasi ini sudah dikaji dalam bidang psikologi, kerana ramai ingin tahu kenapa itu ini berlaku. Dan dari sisi sains, mimpi sebegini dipanggil “anxiety dream”.

Seluruh badan berasa terkaku. Kalau boleh lari pun, lutut serupa tiada tulang.

Lembik dan lemah. Ada masanya tubuh badan menjadi lµmpµh.

Seorang pakar psikologi daripada Universiti Bern di Switzerland telah menjalankan eksperimen terperinci. Daniel Erlacher menganalisiskan aktiviti otak dalam kalangan golongan “lucid dreamers”.

Untuk pengetahuan semua, “lucid dreamers” ialah golongan yang sedar sedang bermimpi.

Bermakna mereka boleh mengenal pasti emosi sepatutnya semasa bermimpi (Nunez, 2019). Malah orang yang bermimpi kadangkala boleh menukar persekitaran dan jalan cerita mimpi (Krans, 2013).

Jadi Erlacher mengumpulkan lebih kurang 200,000 “lucid dreamers” untuk mendapat tahu pengalaman mereka.

Hampir semua orang ingat secara jelas yang mimpi mereka sebenarnya “slow-motion” (Desta, 2015).

Hanya segelintir yang bermimpi dalam keadaan serba pantas (dan ramai juga bermimpi seperti biasa).

Seorang pakar psikologi bernama Ian Wallace menjalankan eksperimen sendiri, dan menerima dapatan sama. Ramai memberitahu, “mimpi kami slow-motion.”

Slow-Motion Sebagai Asas

Kajian Daniel Erlacher dan Ian Wallace menerangkan punca seorang manusia tidak mampu berlari dengan baik dalam mimpi.

Tetapi ia juga menceritakan sedikit sebanyak kenapa manusia tidak boleh berlawan semasa sedang bermimpi.

Slow-motion ialah asas penting untuk memudahkan pemahaman, kerana dunia mimpi sekalipun dalam keadaan lucid tidak sama dengan alam realiti.

Orang yang tidur mungkin tidak begitu mengenali fasa-fasa keadaan mereka tidur. Sebenarnya banyak perkara yang berlaku ketika tidur. Memang betul otak berehat. Tetapi dalam keadaan rehatnya, otak masih lagi aktif.

Sebuah kajian mendapati bahawa tidur bagaikan “membersih” otak dengan cara menyingkirkan toksin yang terkumpul ketika berjaga (Makin, 2019).

Terdapat beberapa struktur dalam otak yang berfungsi ketika tidur:

Ada banyak bahagian lagi yang memainkan peranan, semuanya membahagikan tidur kepada empat fasa. Tiga fasa pertama (Stage 1, 2 dan 3) digelar “non-REM”. Manakala fasa keempat ialah “REM sleep”.

Dalam bahagian ini, “REM” ialah “rapid-eye movement” iaitu ketika mata kerap bergerak. Fasa REM bermula selalunya 90 minit selepas mula tidur.

Kebanyakan mimpi berlaku ketika fasa ini. Dan yang paling penting sekali, otot lengan dan kaki akan lµmpµh buat sementara waktu (Davis, 2017).

Inilah sebab utama. Tubuh badan sudah lµmpµh semasa mimpi REM, yang mempengaruhi keadaan dalam mimpi juga. Maka jika diser.ang dalam mimpi, tentu sekali badan tidak mampu berlawan.

Sebenarnya mimpi REM secara semulajadi melindungi badan secara tidak langsung. Cuba bayangkan otak tengah sedap bermimpi, tubuh badan yang sedang tidur pula membuat tindak balas (apa-apa perbuatan ketika tidur).

Cuma perlindungan semulajadi ini kadangkala menjejaskan kualiti tidur. Sudahlah mimpi dipµkµl, bangun tercungap-cungap. Tambah pula, dipµkµl oleh orang yang sangat dibenci. Jadi memanglah menyakitkan hati.

Cuma kalau tengok bagaimana “lucid dreamer” bermimpi, memang menakutkan juga. Cuba bayangkan, seorang “lucid dreamer” berkongsi yang dia pernah cuba terjun bangunan (dalam mimpi). Tujuan? Untuk tengok apa rasa ma.ti (Robson, 2014).

RUJUKAN:

Davis, J. (2017, Mei 24). Everything you need to know about sleep paralysis. Medical News Today.

Krans, B. (2013, September 10). Can Lucid Dreaming Help Ease Mental Woes? Healthline.

Makin, S. (2019, November 1). Deep Sleep Gives Your Brain a Deep Clean. Scientific American.

Nunez, K. (2019, Jun 17). Lucid Dreaming: Controlling the Storyline of Your Dreams. Healthline.

Robson, D. (2014, November 25). When we dream, does time pass at a different pace? David Robson investigates. BBC.


Erdogan Balas Dendam Perang Dunia Pertama

“Osmanli Torunu!” (Pewaris Uthmaniyyah!) Demikianlah antara laungan kemenangan mengiringi kejayaan Recep Tayyib Erdogan mengubah sistem pemerintahan Turki menjadi sistem berpresiden bulan lalu. Tidak sampai sebulan selepas kejayaan referendum Perlembagaan Turki itu, Presiden Erdogan telah pun giat merencanakan percaturan geostrategi imbangan kuasa besar yang boleh dianggap sebagai menebus kembali maruah Turki yang kian lama tercalar sejak Perang Dunia Pertama. Umum mengetahui bahawa Empayar Turki Uthmaniyyah hancur musnah selepas Perang Dunia Pertama. Malah sehingga tamat Perang Dunia Kedua, Turki kekal menjadi negara bangsa yang terpaksa menuruti telunjuk kuasa-kuasa Barat. Jika sewaktu Perang Dunia Pertama dahulu Empayar Uthmaniyyah dikepung British, Perancis, dan Rusia, negara Turki yang wujud kemudiannya selepas Perang Dunia Kedua terkongkong pula dalam Pertubuhan Perjanjian Atantik Utara (NATO) yang diketuai Amerika Syarikat (AS).

Namun lain keadaannya apabila Erdogan muncul di pentas politik Turki. Meskipun beliau dianggap banyak bersandiwara dan beretorik dengan menggunakan isu-isu Islam demi menarik sokongan rakyat Turki dan masyarakat Islam antarabangsa, namun beliau terbukti menjadi watak yang cukup tangkas untuk memimpin Turki menghadapi percaturan terbaharu antara AS yang dipimpin Donald Trump dengan Rusia yang dikuasai Vladimir Putin. Posisi Turki sejak dahulu lagi sememangnya menjadi tumpuan dalam persaingan sesama kuasa Barat. Namun pemerintah Turki, khususnya selepas Khalifah Abdul Hamid II digulingkan, seringkali gagal mencongak strategi dan taktikal imbangan kuasa yang seterusnya merugikan Turki. Terjerumusnya Uthmaniyyah ke kancah Perang Dunia Pertama dalam keadaan logistik, infrastruktur, serta kelengkapan yang serba kekurangan merupakan antara percaturan yang paling merugikan. Pada waktu itu Uthmaniyyah berhadapan dengan persaingan antara dua blok iaitu British, Perancis, dan Rusia pada satu sisi dengan Jerman dan Austria-Hungary pada sisi yang lain.

Situasi ini hampir sama dengan keadaan geopolitik pada hari ini di mana AS, Britain, serta anggota NATO pada satu sisi sedang dicabar oleh blok Rusia, China, Iran, dan Syria pada sisi yang lain. Jika sewaktu Perang Dunia Pertama Uthmaniyyah yang dipimpin secara de facto oleh Tiga Pasha (Talat Pasha, Jamal Pasha, dan Envir Pasha) telah secara terburu-buru mengambil pendirian menyertai Jerman dan menyerang Rusia, Erdogan jelas mengambil jalan yang lebih strategik. Erdogan meskipun mendapat mandat pemusatan kuasa, namun tidak secara tergesa-gesa berpihak kepada Trump (AS) mahupun bersekutu dengan Putin (Rusia). Hal ini terbukti dengan langkah beliau mengadakan pertemuan dengan kedua-dua pemimpin kuasa besar itu pada Mei 2017. Pada 3 Mei baru-baru ini, Erdogan telah pun ke Sochi, Rusia di mana hubungan Turki-Rusia telah pun dipulihkan. Hubungan ini sebelumnya bermasalah apabila jet pejuang F-16 Turki menembak jatuh pesawat SU-24 Rusia pada November 2015 yang menyaksikan kedua-dua negara berbeza pendirian dalam kes usaha menumbangkan rejim Bashar al-Assad.

Erdogan pada awalnya berpihak sepenuhnya kepada AS dengan menyertai usaha menumbangkan rejim Assad di Syria. Namun disebabkan oleh tindakan AS yang tidak bekerjasama dengan Erdogan sewaktu cubaan rampasan kuasa sebahagian tentera Turki serta tindakan AS menyokong pihak YPG Kurdish yang dianggap sebagai pemberontak oleh Turki, maka langkah yang pragmatik telah diambil. Erdogan bukan sahaja telah membawa Turki menyertai Rusia dan Iran dalam usaha menaja perjanjian damai Syria yang terkini menyaksikan empat zon selamat diisytiharkan, tetapi juga membincangkan isu kerjasama Turki-Rusia untuk Loji Nuklear Akkuyu serta paip minyak Turki. Hal yang lebih menarik ialah perbincangan tentang persetujuan Turki untuk membeli aset ketenteraan sistem pertahanan udara S-400 Triumf Rusia di mana pada waktu ini Turki tidak memiliki sistem anti-pesawat udara jarak jauh. S-400 ini bahkan berupaya memusnahkan pesawat pejuang Generasi Kelima seperti F-22 Raptor yang dimiliki AS.

Walau bagaimanapun, Erdogan tidak terlalu terikut-ikut dengan rentak Moscow dan masih mengekalkan keanggotaan Turki dalam NATO. Menjelang pertemuan dengan Trump yang turut dijadualkan pada Mei 2017, Erdogan mengekalkan sebahagian strategi beliau dengan menyokong serangan Tomahawk AS ke atas pengkalan tentera udara Syria baru-baru ini di samping kritis terhadap Bashar al-Assad. Pilihan raya Presiden Perancis dan pemilihan Canselor Jerman yang bakal berlangsung turut menambah pelbagai kemungkinan senario geostrategi yang perlu dihadapi Erdogan kelak. Apa yang pasti, Erdogan jelas telah belajar dari kesilapan para Jeneral Uthmaniyyah sewaktu Perang Dunia Pertama. Laungan “Osmanli Torunu!” (Pewaris Uthmaniyyah) terus bergempita di Turki.

Oleh: Abdul Muein Abadi
Penulis ialah Pensyarah Program Sains Politik Universiti Kebangsaan Malaysia (UKM)


Peranan Badak Air Dalam Ekosistem

Badak air dapat mengepam silikon dengan memakan sejumlah rumput yang banyak, kemudian membuang najis ke dalam air. Badak air akan memakan sekitar 40 kg rumput dan tumbuhan lain yang kaya dengan silikon dioksida.

Kemudian, mereka akan bermalasan di dalam air untuk menghadam dan membuang silikon tersebut. Sebelum ini, saintis telah mengkaji peranan badak air dalam mempengaruhi pergerakan nitrogen, karbon dan fosforus dalam ekosistem mereka, tetapi masih tidak jelas adakah silikon turut dipengaruhi.

Pasukan
Jonas Schoelynck dari Univesity of
Antwerp mengkaji paras silikon dalam ekosistem yang didominasi oleh badak
air di barat daya Kenya. Analisis mendapati badak air telah membawa silion
dalam tubuh mereka sebanyak 0.4 tan – 76% daripada jumlah silikon yang dibawa
di seluruh ekosistem mereka.

“Badak air berperanan seperti tali pinggang
penghantar yang membawa silica dari darat ke air.” – kata Schoelynck.

Pam
silikon dari badak air memainkan peranan penting dalam ekosistem kerana sel
tunggal algae dalam air memerlukan silikon ini dan algae memberikan makanan
kepada tumbuhan dan haiwan lain di laluan air.

Tetapi
badak air telah dibunuh atau dihalau keluar daripada kebanyakan sungai.
Sekiranya populasi badak air ini menurun lebih banyak, jumlah silikon yang
dipam ke laluan air akan berkurangan. Tumbuhan dan ikan di situ akan mengalami
bahaya.

RUJUKAN:


Perkara Mengagumkan Tentang Stesen Angkasa Lepas Antarabangsa – ISS

Kali pertama saya mengetahui tentang stesen angkasa ini adalah ketika saya berada di sekolah menengah, ketika di tingkatan satu.

Waktu itu stesen televisyen satelit masih lagi baharu dan saluran Discovery yang di siarkan tidak seperti sekarang, dan siaran yang paling menambat hati adalah mengenai ISS yang mana waktu itu adalah peringkat eksplorasi angkasa lepas yang sangat membanggakan.

ISS pada waktu itu masih lagi baharu, dalam 3 – 4 tahun usianya dan modul asas seperti Zarya, Unity dan Zvezda membentuk teras utama ISS.

Mir yang merupakan stesen angkasa milik Russia masih lagi berada di orbit tetapi semakin uzur dan seringkali mengalami masalah teknikal, namun terus gagah mengendalikan eksperimentasi saintifik angkasalepas.

ISS adalah stesen angkasa yang dibina dengna kolaborasi dari negara-negara maju, seperti AS dan Russia serta Eropah dan Jepun.

Asalnya ia adalah idea NASA dalam cubaan untuk mengatasi Russia dengan membina stesen angkasa yang lebih besar dan lebih baharu dari Mir pada ketika itu namun kekangan belanjawan dan tentangan politik menyebabkan ia terbatal.

Namun ia tidak terhenti disitu.

Usaha mengembalikan semula program ini dibuat, dan faktor usia MIR yang semakin uzur serta tidak lagi ekonomikal untuk dikekalkan di orbit selain perbelanjaan yang tinggi terpaksa dikeluarkan oleh pihak Russia membuka jalan kepada pembinaan ISS.

ISS dibina dengan modul pertama Zarya, yang kemudian dicantumkan dengan modul Unity dan Zvezda sebagai teras utama ISS.

Satu persatu modul pelbagai guna, modul makmal saintifik, kekuda panel suria, modul simpanan dan tempat tinggal, lengan-lengan robotik, modul bagi mengendalikan kapal angkasa Souyuz, Progress, Shuttle, ATV dan HTV di cantumkan membentuk satu struktur buatan manusia terbesar mengorbit Bumi pada kelajuan 27 600km per jam pada ketinggian maksimum sehingga 400km dari permukaan Bumi.

ISS merupakan fasilitas angkasa lepas yang menyediakan makmal kajian perubatan, bioteknologi, kajian mengenai kesan mikrograviti keatas kehidupan, kajian mengenai pancaran kosmik, cerapan keatas cuaca kosmik dan cuaca di Bumi, astrobiologi, sains fizika, sains materi dan sains kehidupan yang berkait rapat dengan kesan keatas suasana graviti sifar dan graviti mikro keatas bahan dan hidupan serta tubuh manusia.

ISS juga menjadi platform ujian kenderaan angkasa lepas komersial yang memperlihatkan pengunaan Cygnus dan Dragon bagi tujuan penghantaran kargo saintifik ke ISS setelah program Shuttle ditamatkan.

ISS terbahagi kepada dua segmen utama, iaitu RSO (Russian Orbital Segment) yang menempatkan modul Zarya, Zvezda, Poisk dan Pirs serta modul-modul labuhan bagi kapal angkasa Soyuz dan Progress, manakala USOS (US Orbital Segment) terdiri dari modul Unity sebagai modul yang menyatukan segmen Russia dan AS, Harmony, Tranquility, Quest dan Destiny yang merupakan modul buatan Amerika manakala Leonardo yang merupakan modul Itali, modul Kibo yang merupakan modul terbesar ISS yang menempatkan platform terdedah, lengan robotik dan modul eksperimental Jepun, modul Colombus yang merupakan buatan agensi angkasa lepas Eropah, serta modul Platform sistem pengangkutan olah gerak yang menempatkan lengan robotik Canadarm2 dan SPDM Dextre.

Kesemua modul angkasa lepas ini bersambungan antara satu sama lain dengan setiap darinya mempunyai pintu kekunci udara, dan di jana dengan kuasa suria yang didatangkan dari modul-modul fotovolta yang tersambung pada dengan sambungan segmen kekuda yang tercantum pada modul sistem pengangkutan olah gerak.

Selain ujikaji saintifik materi dan hidupan, cerapan keatas angkasa lepas turut dilakukan dengan penempatan modul AMS (Alpha Magnetic Spectrometer) yang melaksanakan cerapan saintifik keatas spektrometer magnetik angkasaraya yang menghujani Bumi.

Sejak ISS mulai mengorbit Bumi sekitar tahun 1998, (yang merupakan tahun dimana modul Zarya pertama kali ditempatkan diangkasa lepas) ia telah menerima sejumlah besar labuhan kapal angkasa tanpa panduan manusia dan dengan panduan manusia yang melibatkan 35 misi Shuttle, 42 misi Soyuz, 5 misi ATV, 5 misi HTV, 8 misi Dragon dan 8 misi Cygnus ke stesen angkasa tersebut dengan pelbagai jenis beban bayar dan tugasan yang berbeza-beza.

Dengan sejumlah 16 kali orbit mengelilingi Bumi sehari, ISS dan krew nya mengalami 16 kali siang dan malam disebabkan kelajuan pengorbitan yang mencecah 27 600km per jam. Ia agak pantas namun memberikan peluang kepada kalangan krew ISS untuk mengabadikan foto-foto yang sangat menakjubkan dari angkasa lepas.

Selain dari aktiviti saintifik dan teknikal yang dijalankan di ISS, stesen angkasa ini turut melakukan aktiviti pembelajaran jarak jauh kepada pelajar sekolah dalam menanam minat berkenaan sains dan teknologi serta kajian berkenaan angkasa lepas melalui program-program yang diatur oleh agensi angkasa seperti NASA dan ESA.

Dari pembelajaran sains melalui radio amatur hingga siaran rancangan televisyen mengenai kehidupan di ISS untuk tatapan pelajar sekolah yang dikendalikan stesen televisyen Jepun, kepada program-program eksperimentasi yang dijalankan oleh krew saintifik ISS berdasarkan permohonan email dan video log yang dihantar pelajar sekolah dan universiti seluruh dunia mendekatkan lagi budaya ilmu sains antara kalangan krew ISS dengan pelajar pelbagai peringkat.

Pembenihan budaya ilmu dan penerapan sikap cinta ilmu juga tidak terhad kepada kalangan pelajar, malah orang awam juga turut serta dimana NASA dan agensi angkasa lain mengadakan program seperti “Spot The Station” yang mana melibatkan orang awam mencerap langit dengan teleskop persendirian kedudukan stesen angkasa tersebut jika sekiranya ia mengorbit langit satu-satu negara atau kawasan, malah mengajak kalangan awam untuk membuat perkiraan jangkaan “fly by” stesen angkasa tersebut.

ISS yang bernilai 150 billion USD dan telah mengorbit Bumi kita selama ini bukan semata-mata projek mega negara-negara maju meneroka angkasa tetapi ia turut bersifat holistik kerana berjaya menerap pembudayaan ilmu sains dan teknologi serta menarik minat generasi baharu terhadap pelbagai cabang ilmu seperti matematik, sains angkasalepas, teknologi dan mekanikal robotik dan pengkomputeran serta sains biologi angkasa.

Apapun, yang paling menakjubkan adalah imej dan foto yang diambil dari ISS yang menunjukkan keadaan Bumi yang anda boleh telusuri melalui galeri-galeri foto yang terdapat di laman web rasmi ISS.

Ia jelas menunjukkan walau sehebat mana pun ciptaan manusia, ia masih tidak dapat menandingi kehebatan ciptaan Tuhan dan keindahan ini diakui oleh kalangan krew ISS sejak program menghuni stesen angkasa tersebut bermula pada dekad lepas.

-FJ-


Masa Wabak Covid-19 Pun Puak Chola Ni Nak Selewengkan Sejarah Melayu

Bangsa pendiri sebuah kerajaan-kerajaan purba tak diukur pada agama mereka. Dalam sejarah, pengganut Hindu itu banyak bangsa. Buddha juga. Bukan Cina atau India sahaja anut dua agama ni. Orang Melayu pernah anut dua agama ini.

Tapi tak menjadikan orang Cina atau India pembuka kerajaan tersebut. Orang Melayu masa beragama Hindu-Buddha bernama Sanskrit. Bila peluk Islam. ramai-ramai tukar nama Arab. Ada pula rekod kewujudan nama cina yang merupakan dalam rekod Cina sebab mereka susah nak sebut nama Sanskrit atau Nusantara.

Nama Sultan Muzaffar Shah dalam rekod China ialah Sulutan Wudafona Sha atau Sultan Mahmud Shah dalam rekod Cina ialah Ma-He-Mosa. Tapi apakah menjadikan mereka sebagai Cina?

Jadi, bagaimana kerajaan-kerajaan purba ni ditentukan pada kebangsaan mereka? Tentunya pada bahasa, kebudayaan, dan juga catatan-catatan luar.

Misalnya sebuah Empayar Melayu purba bernama Srivijaya yang beragama Buddha. Sejarawan yakin ia milik Melayu adalah pada batu bersuratnya.

Batu Bersurat Kedukan Bukit yang ditemui pada 29 November 1920 oleh seorang lelaki Belanda bernama Dutchman M. Batenburg adalah bukti kukuh bahawa orang Melayulah pemilik kerajaan-kerajaan purba silam ini.

Batu Bersurat ini milik Srivijaya, dijangka dipahat pada sekitar 683 Masihi dulu, lebih kurang sezaman Rasulullah S.A.W dan para sahabat. Dalam batu bersurat itu, ia jelas rekod Bahasa Melayu Kuno, sejenis nenek moyang kepada Bahasa Melayu moden hari ni.

Dalam batu bersurat Bahasa Melayu Kuno ini, dengan jelas ada perkataan-perkataan Bahasa Melayu yang dapat dijejak seperti dua ratus, benua, melepas, cara dan banyak kali. Selain itu, Srivijaya juga dikenali sebagai Melayu dalam banyak catatan-catatan asing contohnya orang Khmer memanggil Srivijaya sebagai Malayu.

Fasa ini tidak terhad kepada tamadun Melayu sahaja, ia merangkumi ketamadunan lain seperti Khmer, Thai, Burma, dan jugak Jawa. Kalau anda membaca sejarah mereka, anda akan jumpa mereka barangkali pengganut Buddha atau Hindu, memakai nama Sanskrit pada nama.

Tapi cuba pergi ke orang Khmer dan cakap yang Jayavarman II yang merupakan pemerintah agung Empayar Khmer bahawa dia seorang Tamil, mesti anda akan disembelih depan Angkor Wat sebab mengkhianati sejarah bangsa mereka.

Tapi cuba ke orang Jawa di Yogyakarta tu dan katakan kepada mereka bahawa Tribhuwana Wijayatunggadewi salah seorang pemaisuri terhebat Majapahit seorang Tamil, mesti dia akan gantungkan tubuh anda terbalik di keraton-keraton Jawa mereka.

Kalau ada kedatangan orang Tamil ketika itu di kerajaan-kerajaan purba ini, kedatangan mereka sebagai salah seorang pedagang di antara ratusan pedagang di Alam Melayu. Dan pertembungan antara mereka adalah pinjaman kata-kata Tamil dalam Bahasa Melayu macam Kedai, Kapal etc.

Kesultanan Kedah yang datangnya berasal daripada 1136 tu Sultan yang berketurunan daripada pengasasnya masih hidup memerintah Kedah tau. Kenapa hari ini mereka mendakwa mereka raja Melayu kalau dakwaan anda bahawa mereka Tamil?

Kenapa naskah-naskah yang bercerita mengenai raja-raja Purba Kedah zaman Hindu-Buddha macam Hikayat Merong Mahawangsa dan juga Al-Tarikh Salasilah Negeri Kedah Darul Aman dalam Bahasa Melayu? Kenapa raja-raja Melayu tak menulisnya dalam Bahasa Tamil atau Cina?

Bahkan dalam Hikayat Merong Mahawangsa dengan jelas menyebut bahawa ketika Sultan Muazam Shah (1179 – 1201) mengarahkan penulisan hikayat tersebut, dengan jelas disebut nama MELAYU:

“Bahawa hamba pinta perbuatkan hikayat pada tuan, peri
peraturan segala raja-raja Melayu dengan istiadatnya istiadatnya sekali, supaya boleh diketahui oleh segala anak cucu kita yang kemudian daripada kita ini, serta dikurniai dengan sejarahnya.”

Padahal, Sultan Muazzam Shah (1179 – 1201) ini anak kepada Seri Paduka Sultan Mudzazar Shah I (1136 – 1179), raja Hindu terakhir dan sultan Islam pertama negeri Kedah. Kenapa anak seorang sultan yang memeluk Islam dengan jelas mengarahkan penulisan HMM yang bercerita sejarah raja Kedah sebelum Islam menyebut dengan jelas nama bangsa Melayu dan mintak dipertuliskan hikayat raja-raja Melayu?

Dengan jelas, HMM menyebut bahawa raja-raja Melayu purba Hindu dulu berbangsa Melayu. Jadi, berhenti mendakwa-dakwi sana sini kononnya raja-raja Purba ini berbangsa Tamil atau Cina hanya kerana pada agamanya.

Jangan rosakkan sejarah BANGSA MELAYU. Sejarah kami suci, dan kami agak terasa bila bangsa asing cuba mencemarkan sejarah kami dengan pseudo-sejarah yang agak bangsat.

Kalau anda berminat membaca penyelewengan sejarah seperti ini, jemput baca buku keluaran kami, MENCABAR TEORI CHOLA pada harga diskaun RM 20 sempena JUALAN KECEMASAN COVID-19 di pautan https://www.thepatriots.store/store/books/mencabar-teori-chola/.


Mesej Di Sebalik Filem Masam-Masam Manis

Bagi peminat filem-filem klasik Melayu, pasti sudah biasa dengan filem Masam-Masam Manis (1965) lakonan Allahyarham Tan Sri P. Ramlee dan Sharifah Hanim. Di sebalik kelucuan gelagat mereka berdua sebagai jiran yang saling bermusuhan tetapi rupanya di luar saling mencintai, terdapat banyak pengajaran yang kita perlu ambil dan aplikasikan dalam hidup.

1. Hidup berjiran kena belajar toleransi dan memahami hak masing-masing.

Satu running gag yang sentiasa muncul dalam filem-filem P. Ramlee terutama Masam-Masam Manis ialah mengingatkan manusia tentang soal kejiranan. Tak kira sama ada meniup trompet pada tengah malam buta (Seniman Bujang Lapok) atau sengaja menguatkan bunyi muzik ketika jiran sebelah tidur (Masam-Masam Manis), ragam-ragam sebegini walaupun nampak biasa tetapi kita tidak sedar, ia sebenarnya menyakiti jiran dan mengganggu hak mereka. Bila kita melakukan perkara sebegini, Rasulullah s.a.w menganggap orang yang suka menyakiti jirannya sebagai orang tidak beriman. Ini berdasarkan hadis yang diriwayatkan oleh Imam Bukhari dan Muslim mafhumnya, “Demi Allah, dia tidak beriman. Demi Allah, dia tidak beriman.” Nabi s.a.w ditanya, “Siapakah dia, Ya Rasulullah?” Baginda menjawab, “Orang di mana jirannya merasa tidak aman dengan kejahatannya.” Dalam satu hadis lain, baginda bersabda, “Tidak masuk syurga orang di mana jirannya merasa tidak aman dengan kejahatannya.” (Riwayat Muslim).

Bila sudah berjiran, kena tahu siapa jiran kita. Nabi s.a.w meletakkan jiran dalam beberapa kategori:

i) Jiran Muslim yang ada hubungan kekeluargaan. Jiran ini mempunyai hak sebagai jiran, hak sebagai Muslim dan hak sebagai ahli keluarga/kaum kerabat.

ii) Jiran Muslim. Jiran ini mempunyai hak sebagai jiran dan hak sebagai Muslim.

iii) Jiran kafir. Jiran ini mempunyai hak sebagai jiran.

Dalam sejarah, Umar bin al-Khattab r.a mempunyai seorang jiran beragama Yahudi yang tinggal bersebelahan dengan rumahnya. Setiap kali beliau menyembelih kambing, beliau tidak akan lupa memberi sedikit hasil sembelihan kepada jirannya itu.

Bila kita sudah berjiran, kena ingat apa hak mereka dan jangan ikut perangai sesetengah individu yang ditunjukkan dalam filem-filem P. Ramlee termasuk Masam-Masam Manis. Nabi s.a.w menyatakan hak jiran, “Jika mereka minta tolong, engkau akan menolongnya. Jika mereka mahu meminjam, maka berilah pinjaman kepadanya. Jika mereka memerlukan sesuatu, engkau berilah kepadanya. Jika mereka sakit, ziarahilah mereka. Jika mereka mendapat sesuatu kebaikan, ucapkan tahniah. Jika mereka ditimpa musibah, maka tunjukkan kesedihan bersama mereka. Jika mereka meninggal dunia, hantar atau iringi jenazahnya. Jangan tinggikan rumah untuk menghalang angin sampai ke rumahnya melainkan mendapat izinnya. Jangan ganggu mereka dengan bau masakan melainkan engkau beri sedikit dari makanan tersebut. Jika engkau tidak mahu memberi buah-buahan kepada mereka, masukkan buah-buahan tersebut dalam rumah secara rahsia dan jangan biarkan anakmu makan buah-buahan tersebut di hadapan anaknya, kelak anak jiran itu menangis dan mahukan buah-buahan tersebut.”

2. Jaga etika dan profesionalisme kerja.

Antara babak yang saya anggap orang ingat berkenaan Masam-Masam Manis ialah bila Cikgu Shaari (P. Ramlee) terlelap semasa mengajar pelajar di sekolah kerana keletihan dan tidak cukup tidur gara-gara menyanyi di kelab malam. Babak ini menunjukkan bahawa manusia terpaksa menjalankan dua pekerjaan untuk menampung kehidupan di kota besar dan tidak hanya terhad pada zaman ini saja. Tidak salah untuk menambah gaji sedia ada dengan melakukan pekerjaan sampingan tetapi jangan sampai mengganggu tumpuan pada pekerjaan utama. Ini kerana jika pekerjaan sampingan tersebut mengganggu kesihatan kita dan menjejaskan produktiviti kerja kita, tidakkah itu secara tidak langsung menconteng arang kepada nama baik kita.

Bila mana kita bekerja, kena tahu bahagikan masa antara pekerjaan utama dengan pekerjaan sampingan selain menunjukkan teladan yang baik semasa di tempat kerja. Siapa tahu, ia sebenarnya membuka langkah kita lebih jauh lagi pada masa hadapan seperti mana yang berlaku pada Cikgu Shaari. Maka tidak hairanlah, selepas melihatnya terlelap, guru besar memanggil beliau ke pejabatnya dan memberi nasihat secara peribadi untuk beliau berhenti sebagai penyanyi kelab malam dan memberi fokus kepada kerjaya utama sebagai guru. Beliau mendengar nasihat guru besar tersebut dan siapa sangka, beberapa tahun selepas itu, Shaari menjadi guru besar di sekolah beliau mengajar.

3. Teguran/Pembetulan bersifat membina, bukan menjatuhkan.

Satu perkara menarik bila mana guru besar hendak menegur Cikgu Shaari tentang tingkah laku dan etika kerja beliau, beliau tidak melakukannya secara terbuka di khalayak iaitu di hadapan pelajar-pelajar atau guru-guru, sebaliknya dilakukan dalam pejabat beliau. Dan guru besar turut memilih perkataan-perkataan sesuai dan tona yang dipilih bersifat kebapaan bagi memperlihatkan teguran tersebut bersifat membina. Malah semasa menegur, guru besar turut mengakui bakat yang dimiliki Cikgu Shaari sebagai penyanyi.

Kualiti sebegini yang harus dimiliki seseorang pemimpin dalam sesebuah organisasi tak kira sama ada organisasi tersebut ialah syarikat multinasional (MNC) atau unit keluarga. Sebarang teguran yang dibuat hendaklah bersifat objektif dan sama sekali tidak menyentuh peribadi individu yang ditegur. Dan teguran pula dibuat secara peribadi atau tertutup demi menjaga maruah individu tersebut dan menunjukkan bahawa pihak pengurusan, majikan atau orang tua nakkan individu tersebut berusaha memperbaiki dirinya dan tidak mengulangi kesilapan sama pada masa akan datang. Orang yang suka menegur secara terbuka tanpa mengambil kira kesan pada individu tersebut atau pada orang lain dan suka menyentuh peribadi individu sebegini tidak layak berada di tampuk kepimpinan kerana tahu membuli dan tidak sensitif sama sekali dengan isu di tempat kerja.

4. Usah bersikap terburu-buru dalam menghakimi orang lain.

Satu kecenderungan dalam masyarakat kita dan tema yang selalu digunakan dalam filem-filem P. Ramlee ialah kecenderungan manusia mempunyai persepsi pada orang lain terutama jika individu itu berlainan darjat atau mempunyai pekerjaan yang kurang sesuai. Manusia-manusia sebegini sentiasa dipandang hina kerana kalau mengikut logik sesetengah individu seperti Nyonya Mansur (Ibu Mertua Ku), Tengku Karim dan Tengku Mukri (Antara Dua Darjat), Orang Kaya Marzuki (Penarek Becha) dan Shaari sendiri selepas mengetahui isterinya penyanyi kelab malam, mereka melihat diri mereka jauh lebih mulia dan lebih baik berbanding orang di bawah mereka. Hanya kerana mereka ada latar belakang yang baik atau pekerjaan yang ada nama baik di sisi masyarakat, mereka merasakan mereka ada hak untuk mengkritik dan menyelar orang lain. Dan mereka tidak berminat langsung dengan situasi yang menyelubungi orang sebegini kerana pada mereka, ia membuang masa dan tidak mengubah sama sekali persepsi pada orang di bawah mereka.

Bila mana kita terburu-buru dalam menghakimi atau melihat seseorang, mudah untuk kita buruk sangka dan mula mencari kesalahan orang lain. Perkara sebegini dilarang berdasarkan firman Allah s.w.t dalam ayat 12, Surah Al-Hujurat, “Wahai orang-orang yang beriman! Jauhilah kebanyakan dari sangkaan (supaya kamu tidak menyangka sangkaan yang dilarang) kerana sesungguhnya sebahagian dari sangkaan itu adalah dosa; dan janganlah kamu mengintip atau mencari-cari kesalahan dan keaiban orang; dan janganlah setengah kamu mengumpat setengahnya yang lain. Adakah seseorang dari kamu suka memakan daging saudaranya yang telah mati? (Jika demikian keadaan mengumpat) maka sudah tentu kamu jijik kepadanya. (Oleh itu, patuhilah larangan-larangan yang tersebut) dan bertaqwalah kamu kepada Allah; sesungguhnya Allah Penerima taubat, lagi Maha mengasihani.”

Dalam satu hadis yang diriwayatkan Imam Bukhari dan Imam Muslim, Nabi s.a.w bersabda, “Berhati-hatilah kamu semua dengan prasangka buruk kerana prasangka buruk itu seburuk-buruk ucapan. Janganlah kamu saling mencari kesalahan orang lain, saling mengintai, bersikap hasad, khianat dan saling membenci. Jadilah kamu semua hamba-hamba Allah yang bersaudara.”

Kerana kegelojohan kita semata-mata nak menonjolkan bahawa kita jauh lebih baik daripada orang lain, tanpa disedari kita sebenarnya sengaja mencari kesalahan orang lain dan menimbulkan kebencian pada diri kita sendiri. Ia satu perbuatan tercela berdasarkan satu perbualan antara Sufian bin Husain dengan Iyas bin Muawiyah yang direkodkan dalam kitab Bidayah wa Nihayah karangan Imam Ibnu Katsir. Dalam perbualan tersebut, Sufian mencela seseorang di hadapan Iyas. Lalu Iyas bertanya, “Apakah kamu pernah pergi memerangi bangsa Rom?” Sufian menjawab, “Tidak.” Iyas bertanya lagi, “Apakah kamu pernah memerangi bangsa Sind, India atau Turki?” Sufian mengulangi jawapan tidak. Lalu Iyas berkata, “Apakah layak bangsa Rom, Sind, India dan Turki terselamat daripada keburukanmu sementara saudara seagamamu tidak selamat daripada keburukanmu?” Berikutan itu, Sufian tidak lagi melakukan perbuatan tersebut. Dan kerana kegelojohan yang sama juga, Shaari hampir-hampir kehilangan Norkiah kerana bersikap buruk padanya sehingga Norkiah pura-pura meminta cerai dan mengadakan hubungan dengan lelaki lain untuk mengajar beliau. Syukur kedua-duanya mampu menerima latar belakang masing-masing dan bahagian bersama di mana pasangan bahagia tersebut dikurniakan beberapa orang cahaya mata, sebuah rumah banglo besar, kereta baru dan Shaari sendiri yang mendapat kenaikan pangkat sebagai guru besar di sekolah lamanya.

Akhir kalam, kisah-kisah yang dipaparkan P. Ramlee terutama dalam Masam-Masam Manis, walaupun penuh dengan hilai tawa dan kelucuan, ia sebenarnya penuh dengan pelbagai mesej yang bersifat malar segar dan sesuai untuk sepanjang zaman. Maka tidak hairanlah mengapa beliau selayaknya digelar Seniman Negara kerana cerita-cerita sebegini amat dekat dengan hati masyarakat dan kita boleh meletakkan diri kita dalam setiap situasi yang ditunjukkan.

Sumber:

1. Haiyon, Khairuddin. JAIS. http://www.jais.gov.my/article/menghormati-jiran-tetangga

2. Hamd al-Abbad, Abdul Muhsin. Al-Manjhaj. https://almanhaj.or.id/3196-hukum-berburuk-sangka-dan-mencari-cari-kesalahan.html


Membongkar Mitos Titanic

Pada malam 14/15 April 1912, sebuah kapal baru yang dilabel tidak boleh ditenggelamkan dan dianggap paling mewah pada zamannya berlanggar dengan aisberg dan tenggelam pada pelayaran sulungnya. Daripada 2,208 orang yang menaiki Titanic, hanya 712 penumpang dan  saja yang terselamat. Tragedi sebegini mengundang pelbagai teori dan konspirasi sehingga diabadikan dalam bentuk buku dan filem. Bagaimanapun ada sesetengah tuduhan yang dilemparkan bersifat tidak aci dan mengundang prejudis yang terus berlaku sehingga ke hari ini. Di sini, ada beberapa pendedahan yang perlu diketahui tentang tragedi ini.

1. KRITIKAN KERAS TERHADAP J. BRUCE ISMAY DAN KAPTEN EDWARD SMITH

Dua individu yang terkesan daripada tragedi ini ialah Pengerusi White Star, J. Bruce Ismay dan Kapten RMS Titanic, Edward Smith. Smith dituduh bersikap cuai dengan membawa kapal tersebut dengan laju ke lapangan ais. Dan bila kapal terlanggar aisberg, beliau turut dituduh tidak mengambil berat soal pemindahan keluar penumpang dan tidak menunjukkan pendirian tegas sebagai pemimpin pada masa yang diperlukan. Sementara Ismay pula dikatakan mendesak Smith melajukan kapal melalui perairan merbahaya dan meneruskan pelayaran walaupun selepas berlanggar dengan aisberg. Kesilapan Ismay satu saja, beliau terselamat daripada tragedi itu.

Jika ramai mahu menyalahkan keputusan Smith untuk meningkatkan kelajuan Titanic, mereka perlu melihat rekod sejarah. Walaupun keputusan ini boleh dipersoalkan tetapi ianya bukanlah sesuatu yang luar biasa. Ini kerana kapal persiaran lain seperti Lusitania dan Mauretania turut bergerak laju melalui perairan sama, lebih laju melalui lapangan ais dan masih melakukannya selepas tragedi Titanic. Smith tidak sepatutnya dipersalahkan lebih dari semua kapten kapal persiaran lain di Atlantik ketika itu. Beliau sebenarnya tidak bernasib baik.

Dalam pada itu, ada juga menuduh Smith dalam keadaan bingung dan tidak berkemampuan mengendalikan krisis. Cadangan ini ada ditimbulkan dalam pelbagai buku dan filem tetapi ia sekadar teori dan tidak dapat dibuktikan. Sumber kepada tuduhan ini ialah pegawai kedua kapal, Charles Lightoller di mana dalam bukunya menerangkan bagaimana beliau mendekati dan bertanya kepada kapten keizinan untuk memindahkan penumpang wanita dan kanak-kanak dalam bot penyelamat. Bagaimanapun sumber-sumber lain menunjukkan Smith masih lagi bertugas dan berkemampuan mengendalikan krisis.

Smith yang berusia 62 tahun ketika itu masih bergerak dari satu tempat ke satu tempat dan memberi arahan teliti dan tegas kepada krew kapal. Bila mengetahui kapal berlanggar dengan aisberg, beliau segera mengetuai krew, membuat semakan ke dek bawah untuk meninjau kerosakan dan mengarahkan unit radio berhubung dengan kapal-kapal lain untuk mendapatkan bantuan. Dan beliau juga sudah memastikan bot penyelamat sudah disediakan sebelum kapal disahkan akan karam. Smith dilihat sentiasa memerhati dek, membantu memantau dan memindahkan penumpang ke bot penyelamat, berkomunikasi dengan penumpang dan cuba memastikan penumpang tidak panik sambil menyuruh mereka bergegas ke bot penyelamat. Keterangan saksi turut menunjukkan beliau cuba menyelamatkan seberapa ramai penumpang dan krew sehingga air mencecah kaki di dek, menandakan tiada apa yang boleh dilakukan. Beliau dikatakan melompat dari kapal daripada berada di selusur hinggalah air menelannya.

Sementara rekod menunjukkan Ismay, walaupun melibatkan diri dan gembira dengan prestasi Titanic, tidak pernah mengenakan sebarang tekanan kepada Smith untuk melajukan kapal sehingga menjejaskan pertimbangan beliau. Malah semasa proses pemindahan keluar penumpang, Ismay juga turut membantu menenangkan dan memindahkan penumpang ke bot penyelamat. Hanya pada akhirnya, beliau masuk dalam bot penyelamat, satu keputusan yang mengundang kerosakan buruk kepada reputasinya.

2. THOMAS ANDREWS MATI BUKAN SEPERTI DIGAMBARKAN DALAM FILEM, DOKUMENTARI & BUKU

Kebanyakan dokumentari, buku dan filem menggambarkan pembina kapal Titanic dari Harland dan Wolff, Thomas Andrews mati di Bilik Merokok Kelas Pertama dalam keadaan terkejut dan menanti kapal karam bersamanya. Bagaimanapun, bukti yang dipersembahkan tidak kukuh. Sebaliknya, beliau mati dalam keadaan seorang wira sebenarnya. Ini berdasarkan keterangan pembantu pelayan, Cecil William N. Fitzpatrick. Dia melaporkan Andrews dan Smith berada di anjungan kapal sebelum dek ditenggelami air. Fitzpatrick juga berada di anjungan kapal dan berada dalam air sebelum sempat masuk dalam bot penyelamat. Dia melaporkan perkara tersebut kepada teman Andrews, David Galloway sebelum ia disampaikan kepada bapa saudaranya, Lord Pirrie.

3. BABAK PEGAWAI KAPAL BUNUH DIRI MUNGKIN BERLAKU

Satu babak paling kontroversi dalam filem Titanic (1997) ialah babak seorang pegawai kapal bernama William Murdoch membunuh diri selepas membunuh seorang penumpang lelaki yang cuba masuk dalam bot penyelamat. Dan ini menimbulkan kemarahan ramai terutama di bandar kelahiran Murdoch dengan ramai menyifatkan James Cameron menghina legasi seorang wira. Malah dalam catatan Charles Lighttoller kepada balu Murdoch, beliau berkata, “Saya merupakan pegawai terakhir yang melihat Encik Murdoch. Saya merasa kagum melihat suami awak dan anak buahnya bekerja. Saya melihatnya memindahkan penumpang dan menurunkan bot penyelamat. Semua laporan lain adalah palsu.”

Namun jika ada menuduh Cameron sengaja mengada-adakan cerita sebegini, ia sebenarnya mempunyai asas dan tidak terpakai kepada Murdoch saja. Nama Murdoch dinaikkan selepas kebanyakan akhbar menyebut tentang insiden bunuh diri dan namanya disebut dalam semua laporan itu. Bagaimanapun berdasarkan pemerhatian laporan-laporan ini, banyak laporan tersebut diragui sama ada berkenaan kewujudan saksi di bot penyelamat atau berada di lokasi yang salah tatkala semua ini berlaku. Begitu juga kata-kata yang dikatakan si pelaku, kenyataan tersebut diragui kesahihannya dan ada yang mendakwa ia sebenarnya dicipta oleh wartawan yang melaporkan insiden tersebut.

Dua sumber berwibawa berkenaan kisah ini ialah penumpang kelas pertama, George Rheims dan penumpang kelas ketiga, Eugene Daly. Dalam suratnya kepada isterinya, Rheims menulis, “Saya melihat seorang pegawai dengan sepucuk revolver menembak dan membunuh seorang lelaki. Dia memberi tabik hormat sebelum menembak dirinya.” Sementara Daly pula menulis kepada kakaknya, “Di kabin pertama, saya melihat seorang pegawai menembak dua orang lelaki mati. Selepas itu, kedengaran bunyi tembakan dan saya lihat pegawai tersebut sudah terbaring atas dek. Mereka memberitahu pegawai tersebut membunuh dirinya tetapi saya tidak melihatnya.” Selain itu, seorang lagi penumpang kelas pertama bernama Richard Norris Williams turut menyatakan mendengar bunyi tindakan di belakangnya tatkala air berada di kawasan dek bot hadapan.

Bagaimanapun, adalah penting untuk kita lihat kedua-dua Rheims atau Daly tidak menyebut pegawai terlibat. Apakah ini bermakna ada pegawai lain yang berbuat demikian selain nama Murdoch? Itu tidak mustahil dan ini membabitkan beberapa pegawai. Pegawai Keenam, James Moody berada dalam lingkungan kawasan itu. Lokasi Ketua Pegawai Henry Wilde juga tidak diketahui selepas menurunkan bot penyelamat D 15 minit sebelum kapal karam. Dan beberapa laporan akhbar turut melaporkan Wilde sebagai penembak. Tidak diketahui sama ada insiden ini benar-benar berlaku atau tak melainkan lebih banyak maklumat saksi. Itupun agak sukar dicapai kerana ramai sudah tiada dan tiada sebarang maklumat mencukupi untuk membuat kesimpulan sebenar.

4. MITOS KAPAL TITANIC TENGGELAM DALAM KEADAAN SEMPURNA

Sebelum penemuan semula bangkai kapal Titanic oleh saintis dan penjelajah National Geographic, Robert Ballard pada tahun 1985, ramai percaya bahawa kapal karam dalam keadaan masih sempurna. Bagaimanapun jika melihat keterangan saksi, ramai menyatakan kapal sebenarnya berpecah kepada dua dan apa yang dikatakan mereka amat konsisten dengan penemuan Ballard. Walaupun wujud bukti perpecahan kapal pada badan kapal sekitar serombong ketiga, kerosakan sebenarnya jauh lebih buruk. Ia memusnahkan semua superstruktur kawasan berkenaan termasuk mengoyakkan plat berganda berat kapal dan merosakkan dua segmen dua dasar, sekaligus menariknya dari semua segmen. Ini menyebabkan silinder enjin hadapan telah dimusnahkan seperti digambarkan oleh seorang saksi.

5. ‘KAPAL INI TIDAK AKAN TENGGELAM’

Dalam filem Titanic (1997), ibu kepada watak Rose (Kate Winslet) mengatakan kapal Titanic ini tidak boleh ditenggelamkan. Namun bagi Richard Howells, seorang pensyarah dari King’s College, London menyifatkan ia satu mitos semata-mata. Hakikatnya pemilik Titanic, White Star Line tidak pernah mendakwa kapal tersebut tidak akan ditenggelamkan. Dakwaan tersebut hanya muncul selepas tragedi kapal malang itu berlaku.

Walaupun insiden ini berlaku 15 tahun selepas kelahiran panggung wayang dan ia muncul dalam filem-filem bisu tahun tersebut, sebenarnya visual berkenaan Titanic amat sedikit. Ini kerana sebelum ia tenggelam, ia bukan satu berita besar pun. Sebaliknya satu lagi kapal White Star Line, RMS Olympic yang mencuri perhatian ramai semasa pelayaran sulungnya dari Southampton ke New York pada tahun 1911. Dan ia mempunyai kapten sama seperti Titanic, bergerak pada laluan sama, mempunyai kemudahan keselamatan sama dan bilangan bot penyelamat yang sama. Malah badan Olympic turut dicat dengan warna kelabu supaya ia nampak realistik pada visual berita. Sesetengah visual ini digunakan untuk insiden Titanic, dengan kebanyakan tanda Olympic dipadam atau ditutup. Menurut Simon McCallum, kurator arkib BFI, visual-visual sebegini yang membawa kepada mitos Titanic tidak boleh ditenggelamkan.

6. MITOS PENUMPANG KELAS KETIGA

Dalam satu babak Titanic (1997), penumpang kelas ketiga ditempatkan di bahagian bawah dek dan tidak dibenarkan dari sampai ke bot penyelamat. Bagaimanapun menurut Howells, tiada bukti yang menunjukkan ia berlaku. Pintu pagar yang menghalang penumpang kelas ketiga dari penumpang kelas lain memang wujud tetapi bukan atas sebab kapal karam. Sebaliknya, ia untuk mematuhi peraturan imigresen Amerika Syarikat dan menghalang penyebaran penyakit berjangkit. Kebanyakan penumpang kelas ketiga ini datang dari banyak tempat seperti Scandinavia, Timur Tengah, China dan Britain, semuanya datang ke negara Uncle Sam untuk memulakan kehidupan baru.

Di bawah peraturan imigresen Amerika, mereka perlu diasingkan sebelum Titanic berlabuh di Manhattan. Ini bermakna kapal akan singgah di Pulau Ellis di mana imigran dibawa untuk pemeriksaan kesihatan dan diproses. Penumpang setiap kelas mempunyai akses kepada dek dan bot penyelamat. Tetapi dalam kes penumpang kelas ketiga, tiada bot penyelamat disediakan di bahagian tersebut. Mereka perlu mencari jalan untuk sampai ke situ melalui koridor dan tangga yang mengelirukan sebelum sampai ke dek bot. Penumpang kelas pertama dan kedua dapat sampai ke bot penyelamat kerana dek bot terletak di geladak kelas pertama dan kedua.

Laporan Inkuiri British menyatakan Titanic mematuhi peraturan imigresen yang dikenakan ketika itu dan tuduhan penumpang kelas ketiga dikurung di bawah dek adalah salah. Bukti dalam inkuiri turut menunjukkan sesetengah pagar ditutup sementara steward menanti arahan seterusnya. Pintu pagar tersebut kemudian dibuka tetapi itupun selepas kebanyakan bot penyelamat sudah diturunkan. Lord Mersey memerhatikan kebanyakan penumpang kelas ketiga enggan meninggalkan kapal kerana enggan berpisah dengan bagasi mereka dan kesukaran keluar dari bahagian mereka untuk sampai ke bot. Tiada sebarang bukti menunjukkan niat jahat di sebalik tindakan ini tetapi kepatuhan tidak kena tepat pada peraturan sebegini. Bila bot penyelamat akhirnya diturunkan, penumpang wanita dan kanak-kanak diberi keutamaan dengan 115 penumpang lelaki kelas pertama dan 147 penumpang lelaki kelas kedua memberi laluan. Kesemua mereka tidak terselamat dalam insiden tersebut.

Mengikut laporan kurang daripada satu pertiga penumpang kelas ketiga saja terselamat. Bagaimanapun bagi penumpang wanita dan kanak-kanak, bilangan mereka yang terselamat tanpa mengira kelas jauh lebih ramai.

SUMBER


Fergus Suter: Mujaddid Bola Sepak Inggeris

Fergus Suter merupakan nama yang tidak asing lagi dalam sejarah bola sepak Inggeris apabila beliau merupakan tokoh yang disegani pada pertengahan abad ke-19 di England. Barangsiapa menonton siri Netflix, The English Game baru-baru ini pasti kenal tokoh ini yang menjadi waktu utama dalam siri tersebut dengan pelakon yang bernama Kevin Guthrie, anak jati dari Glasgow, Scotland.

Berbalik kepada sejarah, Individu ini melibatkan diri dalam bola sepak dengan membuka mata para pemain bola sepak amatur di England ke arah kerjaya bola sepak sepenuh masa pada 1870-80an. Permulaan Fergus dalam bola sepak moden ini lebih moleklah kita mulakan dengan biodata peribadi beliau.

BIODATA

Fergus “Fergie” Suter merupakan tukang batu. Dilahirkan di sebuah pekan kecil berhampiran Glasgow pada 21 November 1857, beliau anak lelaki ketiga kepada David Suter, seorang tukang batu. Fergus mengikut jejak langkah ayahnya dengan bekerja sebagai tukang batu.

Kemudian, beliau terpaksa melupakan pekerjaan warisan keluarganya selepas bank tempatan muflis. Fergus mempunyai seorang abang yang bernama Edward merupakan penjaga gol untuk Partick Thistle FC. Karier sebagai pemain bola sepak beliau bermula dengan sebuah pasukan amatur Partick pada tahun 1876 (tidak sama dengan Partick Thistle FC). Kemudian, beliau berpindah ke Darwen pada tahun 1878 dan kekal di sana selama dua tahun sebelum mengakhiri kariernya di Blackburn Rovers pada tahun 1889.

Fergus merupakan pemain untuk posisi FB (Fullback) pada tahun 1882 kemudian menjadi pemain pertahanan tengah ketika perlawanan akhir Piala FA tahun 1884. Beliau pernah menjadi penjaga gol untuk pasukan Blackburn Rovers pada tahun 1888 menentang pasukan West Bromwich Albion dalam perlawanan liga ketika bermulanya The Football League.

SITUASI BOLA SEPAK AMATUR DI ENGLAND

Kebanyakan pemain bola sepak waktu tersebut adalah para pekerja kilang seperti kilang kapas, pembuatan batu dan industry pengetinan (waktu tersebut merupakan Era Revolusi Industri). Kelab-kelab bola sepak di utara England yang bernaung di Lancashire FA (macam Negeri Sembilan FA: bawahnya ada kelab seperti KSR Sains FC, Betaria FC dan lain-lain) merupakan pasukan para pekerja bawahan.

Sebaliknya berlaku di Kawasan selatan England apabila pasukan amatur pula kebanyakannya merupakan pasukan alumni sekolah/kolej yang majoritinya adalah golongan bangsawan yang kaya-raya, berbangsa dan beradat (gentlemen) seperti Old Etonians, Old Carthusians dan Royal Engineers FC.

Para pemain dalam kelab kelas pekerja ini bukanlah hidup senang pada zaman tersebut. Mereka perlu bekerja enam hari seminggu dengan 12 jam sehari; dari pukul 7 pagi sehingga 7 malam. Mereka kekurangan masa untuk beriadah atau berlatih bermain bola sepak akibat kesempitan hidup mereka.

Berbeza pula dengan situasi pasukan bangsawan yang merupakan dominan dan berpengaruh dalam persatuan bola sepak (FA) seperti Francis Marindin merupakan presiden FA pada tahun 1874 dan merupakan pemain pasukan Royal Engineers yang memenangi Piala FA 1875. Malah, pasukan bangsawan juga terdiri daripada golongan kaya-raya yang mempunyai kareer dalam perbankan dan perniagaan komersil. Mereka juga yang mempunyai masa lapang untuk berlatih bermain bola sepak.

Sukan bola sepak ini hanyalah untuk aktiviti riadah dan sukaria pada waktu tersebut. Golongan kelas pekerja pula tidak sabar menunggu hari perlawanan untuk menonton atau mendengar khabar berita mengenai pasukan bola sepak mereka.

Kiranya seperti berlakunya sebuah pesta apabila sebuah pasukan pekerja dapat menewaskan pasukan gergasi (giantkiller) pada waktu tersebut. Pasukan bangsawan pula menjadikan bola sepak ini sebuah platform untuk bersosial dan meluaskan pengaruh dalam dunia politik seperti mengubah peraturan bola sepak dan menjadikan bola sepak sebagai medan meraih kejuaraan dan simbol kemegahan.

KEPUTUSAN KE ENGLAND

Kemasukan James Love, bekas rakan sepasukan Fergus di Partick ke pasukan Darwen pada tahun 1877 telah memberi inspirasi Fergus untuk menawarkan diri ke dalam pasukan yang berpusat di Lancashire itu. Bermula dengan menulis surat kepada Tom Hindle (pemain-setiausaha pasukan Darwen), akhrinya diterima ke Darwen (Dewhurst, 2012).

Fergus melakukan debut pertamanya untuk Darwen pada 30 November 1878 di Accrington pada waktu itu penyokong bersorak nama Fergus dan kagum dengan gaya permainan yang ditunjukkan beliau. Seminggu kemudian, Fergus and James bermain dalam untuk Darwen dalam saingan Piala FA 1878 menentang Eagley.

Keputusan pergi ke tanah England ternyata berbaloi dengan Darwen menjadi pasukan pekerja pertama yang layak ke suku akhir dalam kejohanan Piala FA 1879. Mereka akan bertemu gergasi dari selatan yakni, pasukan Old Etonians di Kennington Oval, London.

Darwen berjaya mengikat pasukan bangsawan yakni Old Etonians dengan keputusan 5-5 selepas ketinggalan 5-1 pada babak pertama. Perlawanan ulangan diadakan, namun pihak Old Etonians tidak mahu melangsungkan perlawanan ulangan di Darwen kerana keegoan mereka sebagai orang kaya. Akhirnya pihak Darwen terpaksa ke Kennington Oval buat kali kedua untuk meneruskan perlawanan ulangan dan berakhir dengan keputusan seri 2-2. Selepas itu, barulah Darwen tewas 6-2 di tempat yang sama pada perlawanan ulangan ketiga.

Kejayaan pasukan kelas pekerja menarik perhatian seluruh England kerana berjaya menjadi antara lapan buah pasukan cemerlang di England yang waktu itu didominasi pasukan bangsawan.

Pada musim seterunsya, Fergus bersama-sama abangnya meraikan kejayaan menjulang trofi kejuaraan Piala Lancashire. James juga turut serta dalam kejayaan tersebut.

BERPINDAH KE PASUKAN MUSUH SETEMPAT

Selepas dua tahun bersama Darwen, Fergus mengambil keputusan untuk berpindah ke pasukan musuh setempat Darwen, Blackburn Rovers. Ramai pekerja di Darwen berang dengan keputusan Fergus kerana beliau merupakan ikon bagi Darwen pada waktu itu. Akibat keputusan itulah, bermulanya perseteruan musuh setempat di Lancashire.

Motivasi Fergus untuk ke pasukan Blackburn Rovers waktu itu adalah disebabkan wang dan pihak Blackburn Rovers sendiri membayar pampasan kepada Darwen sebanyak £100. Fergus menyesuaikan diri dengan pasukan barunya untuk kejohanan Piala FA musim 1881/82 dan tewas di tangan Old Etonians dalam perlawanan akhir dengan keputusan 1-0. Kejayaan Old Etonians pada musim tersebut merupakan kejayaan terakhir untuk sebuah pasukan bangsawan dari Selatan yang memenangi Piala FA.

Fergus akhirnya berjaya merangkul Piala FA untuk tiga musim berturut-turut bermula dari tahun 1884 sehingga 1886 apabila Blackburn Rovers menewaskan Queen’s Park (1884 dan 1885) dan West Bromwich Albion (1886).

GAJI FERGUS SUTER

Memandangkan Suter sudah tidak mempunyai pekerjaan di England, bagaimanakah beliau membuat duit sebagai pemain bola sepak? Beliau sudah tidak melakukan kerja bertukang batu seperti di Scotland.

Menurut laporan akhbar Lancashire Daily Post bertarikh 13 Disember 1902, Suter yang mengaku beliau bersama James tidak melakukan sebarang pekerjaan dan menerima upah sebanyak £10 untuk setiap tiga minggu. Pada zaman tersebut, pekerja kilang mendapat upah sebanyak £2 sahaja untuk seminggu. Jadi upah yang diterima Fergus dan James adalah lebih tinggi daripada seorang pekerja kilang kapas.

Walaupun mereka menerima upah yang lumayan pada waktu tersebut, mereka perlu merahsiakan perkara tersebut untuk mengelakkan dihidu oleh pihak FA yang akan mengambil tindakan keras terhadap kelab yang memberi upah kepada pemain bola sepak amatur. Kejadian ini pernah berlaku apabila Preston North End ditendang keluar daripada saingan Piala FA 1884 apabila pasukan lawannya, Upton Park mengadu bahawa Preston North End menggunakan khidmat pemain bola sepak professional.

Kemudian, kelab-kelab yang mengupah pemain bola sepak seperti Sunderland, Aston Villa dan Preston North End mengambil keputusan untuk keluar daripada FA dengan membentuk sebuah persatuan bola sepak baru, iaitu Persatuan Bola Sepak British. Pihak FA mengambil jalan selamat dengan membenarkan pemberian gaji dan upah kepada pemain bola sepak.

KONKLUSI

Kedatangan Fergus Suter memberi sinar baharu dalam industri bola sepak England secara amnya. Penerimaan upah kerana bermain bola sepak semata-mata merupakan sebuah pekerjaan baharu untuk masyarakat Eropah ketika itu.

Rata-rata para pekerja kilang mula berusaha menjadi pemain bola sepak secara profesional. Keupayaan kelab Darwen dan Blackburn Rovers dengan membayar gaji kepada pemain bola sepak sememangnya sebuah pelaburan yang berisiko tinggi kerana kebarangkalian memenangi sebarang kejuaraan bola sepak sangat tipis dengan adanya pasukan bangsawan yang menguasai segala-gala berkenaan dengan bola sepak.

Permulaan ke arah professionalism dalam bola sepak pada abad ke-19 dan 20 lama kelamaan menjadi pembunuh kepada pasukan amatur. Ramai bakat pemain telah dicungkil dan dibeli oleh pasukan lawan demi memantapkan skuad mereka dengan menjulang kejuaraan liga dan Piala FA. Sehingga hari ini, bola sepak moden telah menjadi sebuah perniagaan yang menguntungkan dan mencecah harga ratusan billion ringgit.

Marilah menonton siri Netflix: The English Game untuk menyaksikan gambaran bola sepak pada penghujung kurun ke-19 dengan dominasi golongan bangsawan dalam permainan yang ulung serta keupayaan pasukan kelas pekerja mengubah sejarah bola sepak moden. (Nota kaki: cerita tersebut diinspirasikan kisah benar dan ada perkara-perkara yang telah diubah demi memenuhi citarasa peminat)

RUJUKAN